text:
E MINISTERIO DI BOLUNTARIO DI FREEWINDS TA MOVE CIELO Y TERA DEN NAN LUCHA CONTRA COVID-19.
Mirando cu e number di caso di COVID-19 no tawata baha mas y cu tur día casonan nobo Ta wordo raporta , e Ministerio Boluntario di Freewinds a tuma un curso nobo di acción. Nan a cuminsa bai na nos beachnan y e bars, na unda violacion di protocol ta tumando lugar den oranan laat di anochi.
Durante nan recorrido di e cafes y bars di Eagle Beach ta cu Plaza Turismo, e Ministerio di Boluntario di e Misa di Sciensologia ta proveendo e información necesario na e doñonan, managers y bartenders, pa asina nan mantene nan facilidadnan sigur pa e publico di Aruba.
Nan misión ta: pa urgi e comunidad, pa preveni di sigi plama e virus dor di sigi e protocolnan di prevención comproba.Nan mensaje ta bon presenta den e videonan di Stay Well cu ta mustra cu tin proceduranan simpel cu por yuda proteha nan salud y nan seguridad y esun di otro hende tambe.
Un reacción típico na e videonan di desinfección y prevención a bin di un supervisor di The 5 o’clock Bar na Aruba Market Place, sra. Desiree Croes, cu a bisa:” Ta bunita loke bosonan ta hasi. Specialmente den e temponan aki cu desinfección ta hopi importante.Nos ta anda cu hopi hende y loke boso ta hasi t alaga nos sinti mas proteha. Hopi danki.”
E respons aki ta común. Manera e manager di un di nos café local a bisa:” Boso ta hasiendo un trabou fantástico. Mi ta hopi contento pa waak con boso ta desinfectando. Danki pa bini y mustra nos e videos. Hopi danki!”
Sr. Ken Weber, Port Captain di Freewinds a declara cu su ekipo di Boluntario di Freewinds kier caba cu e propagación di e virus riba Aruba bisando specificamente:” E Ministerio di Boluntario tin un solo meta den mente, Pa Caba cu Covid-19 riba Aruba y pa cu esaki nan lo sigi diligentemente cu nan trabou yegando den tur skina te ora nan caba cu e virus.
Como parti di e comunidad aki nos sa cu ta nos deber pa hasi tur loke ta den nos poder pa trece tranquilidad y seguridad pa esnan rond di nos y nos ta tuma e deber aki na serio.
Otro ehempel di e impacto positivo crea dor di e boluntarionan ta e storia di e guardia di seguridad curioso cu a puntra un di e Boluntario, ora nan tawata desinfectando e bars na Palm Beach Plaza, kiko nan tawata hasi. Ora nan a splik’e kiko nan tawata hasi ela bisa:”Bos ta hasiendo un tremendo trabou! Di verdad boso ta duna speransa na hende cu e pandemia ta bai caba. ¡Di berdad mi kier gradici boso pa loke bos ta hasiendo y sigi cu e bon trabou!”
E Ministerio di Boluntario di Freewinds lo sigi nan rol activo den yuda Aruba supera Covid-19. Ta hasi esaki dor di provee información con pa keda saludabel y desinfectando facilidadnancu e propósito pa trece speransa y prosperidad bek na Aruba.
Pa haya sa con pa proteha bo mes y otronan, con pa mantene bo cas y bo lugar di trabou proteha bishita How to Stay Well Prevention Resource Center onlina na www.scientolgy.org/staywell na unda tur e pamfletanan y videos di Stay Well por wordo mira, copia y download, gratuitamente.
Tur e materialnan aki ta obtenibel na ingles, spaño y ingles y 18 idioma mas.
Pa haya sa mas di Freewinds, waak Inside Scvientology: The Freewinds na The Scientology Network.( www.scientology.tv/series/inside scientology/freewinds.html)
Contact: Freewinds Port Captain
Phone/Whatsapp: +1-727-666-0645


c: text/html

text: griaelé - griakolé - grialiá - grianamplekú - griaptá - griaretlá - griaretlasiki - griaskí - griatcé - griawalké - griawalkenaf - griawí - griayá - gribavá - gribawé - gribelá - gribidgé - gribindé - gribirteyé - griblí - griblizé - griblodá - gribodá - gribomá - gribudá - gricopá - gricué - grideblitá - gridegrá - gridinjé - gridobulá - gridoná - gridubú - grieleká - grielupká - grielvá - griemá - grifaká - grifenté - griflí - grifuné - grigaké - grigakedá - grigariá - grigazá - grigovitá - grigrustá - griidulé - griiewá - griiewawé - griiksantú - griilká - grijabudá - griketá - grikidá - grikrú - grikseá - grikté - grilevetirá - grilizeblí - grilizeblinaf - grilizuká - grilorá - grimejé - griminjá - grimisé - grimodé - grimolé - grinami - grinartá - grinuyá - griodiaká - grioluá - griolutá - grioretlá - gripestá - griplabá - griplekú - gripokolé - griporá - gripwertá - grirantá - grirastá - grirelé - gririlá - griromeyá - grirunká - grisayaká - grisiakrá - grisiputé - grisposá - grisudá - grisuptá - grisutá - gritaná - gritanamé - gritcurtá - gritianá - gritipá - grititická - gritoloká - gritowá - gritrawá - gritrená - gritrigá - gritubizá - griurmá - griuziá - grivá - grivankeolá - grivanová - grivegedú - griveté - grivicé - grivigorná - grivodá - grivodjú - grivogá - grivudé - griwelidá - griwideyá - grixuá - griyalestá - griyasegá - griyedá - grizdá - grizidé - grizoloná

robotstxt: allowed

filter: keep


text:
“E aña escolar cu a caba di pasa a mustra hopi di nos con importante ta di tin habilidad basico pa por traha cu herment moderno cu tin online.”
Esaki ta expresion di Christiane Augusto cu recientemente a gradua di e Estudio pa Maestro di Enseñansa Primario, specialidad 6 pa 12 aña, cu Instituto Pedagogico Arubano (IPA) ta ofrece.
Christiane su interes den tecnologia y diferente aplicacion educativo ta grandi. Durante su trayectoria na IPA semper e tabata busca diferente herment y idea riba internet pa por combina esakinan cu e metodonan existente p’asina haci su lesnan mas atractivo y interactivo pa e muchanan na su scol di practica. Segun Christiane, door di incorpora tecnologia den les, ya caba bo ta un poco mas cerca di e mundo sensorial di e mucha. E ta opina cu tecnologia ta un bon instrumento pa yuda un docente haci un splicacion mas visual pa e muchanan, y e por yuda amplia e conocemento riba cierto topico. Uzo di medio audiovisual por haci un les mas atractivo y moderno, tabata un di su comentarionan cu a resalta. Tambe esaki por yuda pa e muchanan tin mas interes y atencion pa les. Tin tecnologia cu ta haci posibel pa e lesnan ta te hasta interactivo, cual ta yuda pa e muchanan ta mas activo y atento durante les.
Christiane ta incorpora tecnologia den su lesnan door di uza diferente herment: “Hopi biaha mi ta mustra un video tocante un topico, cu mi lo bay siña e muchanan durante les, esey ta haci cu ya caba mi a haya nan atencion pa e tema cu nos lo bay trata. Mi sa graba video di mi mes tambe, caminda mi ta splica of mustra algo. Alabes mi ta haci uzo di e programa Ipevo, cual ta haci posibel cu mi por proyecta e mesun werkblad, cu e muchanan tin nan dilanti, riba un screen. Esey ta haci cu e muchanan ta sigui e les hopi mas miho. Mi ta traha QR-codes cu e muchanan por scan y yega na e materiaal of tarea cu ta online mas lihe.”
Christiane ta un persona hopi curioso y entusiasma, principalmente pa loke ta trata tecnologia. Pa e motibo aki, el a dicidi di no mantene e conocemento y habilidad cu el a adkiri pa su mes, pero pa comparti esaki cu tur maestro na Aruba: “Mi a crea un pagina riba facebook p’asina inspira y motiva otro maestro pa nan tambe ta innovativo y uza diferente herment online pa haci e lesnan mas moderno, atractivo y interactivo. Riba e pagina mi kier comparti idea con mi ta haci uzo di tecnologia durante les y update e maestronan ora tin algo nobo y atractivo cu nos por haci uzo di dje.” Pa den futuro Christiane tin mas idea planea pa su pagina di facebook: “Hopi biaha mi coleganan sa puntra mi cua website of app mi ta uza, of con ta traha cu cierto app. Pa e motibo aki mi lo kier graba den futuro algun video cortico na Papiamento, pa mustra y duna tip tocante e appnan y website. Pa mantene bo mes na altura di tur e desaroynan di Christiane su pagina di facebook, like e page ‘Juf Christi’. Tambe por sigui instagram/juf.christi.
Por ultimo Christiane ta termina cu un conseho pa tur maestro: “Purba combina diferente herment moderno y online hunto cu e manera tradicional di duna les. No ta facil, pero si bo purba bo por logra maske ta un tiki. Pone meta chikito, por ehempel pa duna 1 les pa siman combina cu tecnologia y despues bo por sigui amplia esaki.”
IPA ta invita comunidad di Aruba, specialmente tur studiante di havo, vwo y mbo nivel 4, maestro y tur otro persona interesa pa cuminsa un estudio of curso na IPA pa ‘like’ e page di Facebook Instituto Pedagogico Arubano, p’asina bo keda na altura di tur informacion di ‘Get to know IPA’.
Pa mas informacion por bishita nos website www.ipaaruba.com
of pagina di Facebook ‘Instituto Pedagogico Arubano’ y si ainda bo tin cualkier pregunta, por tuma contacto cu Studenten Services na 5243100.


text:
Ayera e compania Apple a lansa e sistema di celular nobo, IOS 15 pa tur cu tin un iPhone. Cu IOS 15 e usuarionan di Apple lo disfruta di un sistema mucho mas moderno y atractivo. For di e aplicacionnan manera Notes, Maps, Settings, iMessage, Safari y mucho mas por nota cambionan. Pa cu Facetime, ta un di e cambionan mas grandi, caminda cu awo, ora bo ta den un yamada cu un otro persona, bo por share screen, pues e otro persona por mira hunto cu bo locual abo ta mirando na es momento pero riba un distancia.
E sistema di audio pa cu Facetime a cambia completo. Bo pantaya na momento di ricibi notificacion tambe a conoce un cambio. Awo Apple a introduci un asina yama, Live Text. E aplicacion Maps, awo casi bo por sinti bo manera cu bo ta den e pantaya, mirando cu awo a introduci e modo di 3D, cu esaki ta esaki ta haci bo experencia ora di core auto mucho mas atractivo. Asina por sigui menciona mas di e cambionan pa cu IOS 15. Apple ta invita un y tur pa descarga esaki y cuminsa disfruta di dje mirando cu e ta completamente gratis.
Recientemente caba, Apple a anuncia varios di nan producto nobo riba mercado. Durante un congreso recien, e CEO di Apple, Tim Cook hunto cu su coleganan a anuncia cantidad di sorpresa. E telefon celular mas popular na mundo, iPhone, awo pronto lo tin un version mas nobo di dje. iPhone 13 y iPhone 13 Pro pronto lo ta disponibel pa tur cu kier cumpre. A lansa algun modelo nobo di iPad y tambe iWatch 7 durante e evento di Apple. Segun informacion no oficial, ta bisa cu, por spera cu prome cu aña cera, Apple lo revela e version mas nobo di MacBook Air y tambe MacBook Pro.


text:
Un biaha mas a keda demostra e poder di e pelotero Arubiano Xander Bogaerts ora cu el a bati un cuadrangular y a yuda su ekipo Boston Red Sox mehora nan resultado.
E wega aki a tuma luga riba diasabra, 18 di september unda cu e ekipo di Orioles a enfrenta e ekipo di Red Sox na Fenway Park. E prome seis inningnan tabata hopi interesante y di tension, cu a wanta atencion di amantenan di baseball.
Cu 2 coredo riba base na primera cu tercera, den bom di inning 6 cu 2 out, Bogaerts ta drenta batting box pa asina tuma su turno na bateo.
Cu un conteo di 0-0 , Bogaerts ta swing grandi ariba e prome pitcheo y asina ta dal un “ no doubter” over di e monster berde na Fenway y ta score pa Rex Sox Hunter Renfroe y Rafael Devers.
Cu un score di 5 pa 3 na fabor di Red Sox, Bogaerts ta manda Boston ariba pa un bentaha mas comodo. Nan a sigui domina e wega cu a finalisa 9-3 na fabor di Red Sox.
Desde su regreso e weekend prome na Chicago, Bogaerts ta di 11 den 30 turno na bate (.366) cu shete careda, un doblete, un triplete, dos homerun y cuatro base por bola.


text:
shekeva jones
-
News
Bon experiencia pa Mali cu Shekeva
Mali Rafini y Shekeva Jones ta conta di nan experiencia na e Weganan di Playa Sur Americano di Rosario.#equipoaruba #rosario2019…Read More »
-
News
Di dos partido pa Mali cu Shekeva
Di 2 partido pa e equipo di beach volleyball femenino Den e di 2 partido Aruba a enfrenta e equipo…Read More »
-
News
Beach Volleyball femenino ta cay Venci
Equipo di beach volleyball femenino ta cay venci den nan prome wega Awe e weganan a inicia oficialmente pa e…Read More »
-
News
Prome practica pa Beach Volleyball Damas
Shekeva Jones ta conta di e prome dia di practica na e Rosario#equipoaruba #rosario2019 Posted by Comite Olimpico Arubano on…Read More »
-
News
Beach Volley Femenino den preparacion
Mali y Shekeva den full preparacion pa e weganan di Rosario2019#equipoaruba #rosario2019 Posted by Comite Olimpico Arubano on Monday, March…Read More »
-
News
Rosario2019 Beach Volleyball Femenino
Mali Rafini y Shekeva Jones ta den full preparacion pa e Weganan Sur Americano de Playa Rosario 2019. Aki un…Read More »


text:
Den fin di siman Seroe Alejandro a haña bishita di rumannan Klaber cu ta preparando pa Nederlandsche Kampioenschappen 2021. Despues di tanto reunion cu e Gemeente tocante di e medidadanan cu lo mester tene y haci pa por organisa un evento, porfin a haña lus berde pa organisa e evento.Esaki a haci cu training a cuminsa bay na e siguiente nivel, mirando cu training nunca a stop pa e rumannan Klaber, pasobra durante e pandemia nan a sigui train hunto como ruman y ta djis falta di sparring cu otro atletanan manera cu nan tabata custuma.Alberto Klabér ta trainer di nan na Aruba y a reuni cu coach Olimpico Hall of Famer Henk Meijer tocante di e programa pa locual ta e preparacion for di awe te cu NK 2021.
Training na Seroe Alejandro no ta nada facil pa e rumannan Klabér. Nan mester por sigui cu e rutina di training.
Alberto KlabérBrazil Taekwondo Stichting.


text:
Nos tabatin dos grupo, grupo A ku esnan prinsipiante i grupo B kuesnan un tiki mas avansa. E torneo a start un siman promé.
Diabièrne ultimo tabatin e wega nan final I a entrega un par di premio.
Den grupo A e ganadornan tabata:
- Adrian Fernandez ku 3 punto i mei
- Jeronimo Lont ku 2 punto imei
- Eugendrick Dirksz ku 2 punto imei
Mester bisa ku Jamal Sterling i Namyanka tambe a kava ku dos punto i mei.
Den e grupo B di esnan un tiki mas avansa I avansa nos tabata tin e siguiente resultado.
- Ralph Salimin inviktoku 7 punto
- Christiaan Smeets sinku punto imei
- Santiago Lont sinku punto
E best Female player a resulta Tamaris Pikeur ku 4 punto. Kuater wega ganá.
Schaak klup ta tuma un fakansi i dia skol start nos lo strat ku aktividat bèk.
Pa e hoben nan mas avansa si lo por tin treinin nan speshal.


text:
KRALENDIJK – Direktiva di S.V. Estrellas ta sumamente kontentu ku gran parti di nos hendenan a kuminsa buta nan konfiansa bèk den e klup di futbòl di Nort Saliña.
Tin un hóben ku ta gosa kon e direktiva a buta s.v. Estrellas bèk riba pia.
Ta trata di e hóben sr. Christopher Frans, ku ta un hóben ku a mira kon e hungadónan i “coach” i e staf kompletu ta profilá nan mes, pa kua el a aserká presidente sr. Ricardo (Cado) Alberto, pa e por koperá ku e klup di futbòl aki ku bala.
Mirando kon den korto tempu e klup a lanta su U-nan i ku awó nan tin 3 U, e ta hopi gradisido na e fundadónan di e U-nan ku ta Germain Alberto.
Christopher a disidí ku e ta yuda tantu e “U”-nan i tambe seniornan ku 5 bala pa nan kada kategoria.
Segun presidente sr. Alberto, e direktiva ta hopi kontentu ku e gesto aki mirando e kolónan ku e balanan tin ku ta hel ku blou ku ta koló original di e klup di futbòl aki di Nort Saliña. Direktiva ta sigui konta ku e konfiansa aki. Tambe e direktiva ta partisipá ku si tin kualke persona o instansia ku ke yuda e klup esakinan ta mas ku bonbiní. Tur ayudo pa e klup i tambe e kluphùis, ta bon biní serka e direktiva di e klup. E direktiva ta keda pendiente ya ku tin mas kos na kaminda.
Anke ku e Covid-19 ta bringa nos, pero ku Fe den Senior nos ta logra huntu.
Esaki e presidente, sr. Ricardo Alberto ta trese dilanti.
Riba potrètnan momentu ku sr. Christopher Frans a hasi entrega di e 10 balanan na s.v. Estrellas di Nort Saliña.


text:
PHILIPSBURG – Na Sint Maarten e areglo di disputa pa reino djaweps a kousa poko kontroversia durante e deliberashonnan interparlamentario di reino (IPKO). E tres paisnan karibense – Aruba, Sint Maarten i Kòrsou – ke aselerá e proseso i entregá un ‘Lei di Inisiativa di Reino’, pero e delegashon hulandes ta haña esaki prematuro.
No opstante e diferensha di punto di bista e ambiente durante IPKO a keda kordial. René Herdé (Aruba) asta a remarká ku e delegashonnan probablemente e mesun anochi ei ’lo bai bebe zjampaña’.
Unidat
E lider di e delegashon hulandes Jeroen Recourt ta enfatisá ku unidat ta e punto fuerte di IPKO i ku e ta e instrumento pa pone preshon riba gobièrnu. “Si e tres paisnan karibense bini ku nan propio proposishonnan, e unidat ei ta kai afó”, segun Recourt.
E delegashon hulandes ta haña ku ta gobièrnu di reino ta na turno. “Nos ta desapuntá ku loke a logra te awe”, Recourt ta bisa. “Na òktober ainda nos a entregá un moshon ku ta enfatisá ku e areglo di disputa ta nesesario. Nos ke oumentá preshon riba gobièrnu i pidi minister un proposishon konkreto. Despues nos lo bai den debate.
Karnisero
Alex Rosaria (Kòrsou) ta esun mas eksplísito den su oposishon kontra e punto di bista hulandes. “Esaki a dura muchu largu kaba. Nos ta seis aña mas leu i e úniko idea ku algun kolega ta bini kuné ta pa oumentá preshon riba gobièrnu. Seis aña largu nos no a mira niun moveshon. Hulanda ta e karnisero ku ta keda kùr su mes karni i esei no ta bon pa demokrasia.
Si e partidonan lo reuní ainda lo resultá djabièrnè den e deklarashon final.
Outor Hilbert Haar


text:
Despues cu Partido Patriotico di Aruba (PPA) a dirigi un carta na Conseho Electoral di Aruba referente e obligacion di tur partido pa raporta fuentenan di nan fondo di campaña, PPA a dirigi carta na Minister President cu copia pa Presidente di Parlamento tocante e inkietud di e proceso di screening y nombracion di Gabinete Wever-Croes II:
Carta dirigi na Minister di Asuntonan General/Formado di Gobierno:
PPA a solicita informacion basa riba e “Landverordening houdende regels inzake openbaarheid van bestuur – LOB) ariba:
1) Documentonan di e proceso di screening di e candidatonan di Minister di Gabinete Wever-Croes II
2) Gastonan den presupuesto pa e di 8 Minister di e Gabinete.
Manera PPA a menciona, basa riba e stimulacion di integridad y transpariencia, ta bon pa trece claridad riba tur e inkietudnan cu ta biba den nos comunidad y pone esakinan na luz pa asina por sigui padilanti.
Aunke Minister President ta suheto na obligacion di privacidad pa ley, un opcion lo ta pa cada Minister pone nan informacion disponibel boluntariamente.
PPA ta sinti den comunidad, promesanan pa cambio haci durante campaña electoral a keda cortico, referiendo na e Gabinete di 8 Minister, y nos ta kere cu Gobierno mester duna e ehemplo den momentonan di austeridad y reduccion di gasto. Maneha e Pais cu menos Minister y laga hefenan di departamentonan haci nan trabou manera PPA a boga p’e durante su campaña.
PPA ta spera cu Minister President/Asuntonan General lo duna oido na e peticion aki y sinceramente trece un discusion habri y transparente tocante e proceso di screening y nombracion di 8 Minister. Nos ta recorda Minister President cu e mes a yega di expresa cu su Gabinete lo ta forma di 7 Minister. Kico a pon’e cambia di opinion?
Carta dirigi na Presidente di Parlamento di Aruba:
Den e carta aki, PPA ta felicita Presidente di Parlamento y Parlamentarionan cu e periodo nobo nan dilanti. Tambe PPA ta resalta e responsabilidad di Parlamento como organo mas halto di Aruba ariba nan obligacion di salbaguardia bienestar di nos Isla na prome luga. No permiti un “stempel parlament” promulga cambionan den nos sistema electoral y cambio di leynan anticua cu ta stroba desaroyo di nos Pais.
Partido Patriotico di Aruba – P.P.A.
Tel: +297 569 6884
1
E-mail: contact@transformaruba.com
Na mes momento a pone Presidente di Parlamento na altura di e solicitud na Minister di Asuntonan General/Formado di Gabinete Wever-Croes II pa informacion di e screening di candidatonan pa Minister y riba gastonan real di mantene 8 Minister.
PPA ta di opinion cu Gobierno tin e obligacion pa reduci gastonan di Gobernacion y mester cuminsa den cas, tambe considerando e peso di algun Ministerio compara cu otro, entre otro e Super Ministerio di Prome Minister, versus esun di e partner di coalicion.
PPA a sigui e reunion di Parlamento tocante e topico aki, y ta lamenta cu e tratamento a bay na un nivel hopi abou y cu falta di madures politico. E pregunta principal mes no a haya contesta.
PPA ta spera cu lo duna oido na e peticionnan haci, tanto na Prome Minister, como na Presidente di Parlamento.
PPA lo sigui traha, formando un organisacion politico serio, organisando un ‘Think Tank’ cu expertonan riba varios tema, segun nos plan di gobernacion presenta den nos programa politico. Tambe nos sistema di social media y website ta keda activo y nos lo publica ora nos tin un contribucion positivo pa haci of nos ta ripara cu nos gobernantenan ta fayando di cumpli nan promesa di campaña.
Si acaso Bo ta desea di comparti cu nos, uni na e causa di Transformacion, of yuda nos organisa y desaroya nos plataforma politico, subi ariba nos website of contact nos via Facebook.


text:
Plataforma E Forsa Nobo durante transcurso di e ulitmo lunanan a dedica su mes incansabelmente pa ta den contacto estrecho cu nos comunidad, Otmar Oduber ta splica.
Saliendo for di e balornan di partido POR, cu ta e fundeshi solido for di cual e plataforma ta construi su vision, a yega na un programa colectivo. E programa ta toca un variacion di tema cu comunidad a identifica como prioridad. Otmar ta splica cu, pa medio di e programa aki POR ta percura pa nos comunidad y e bienestar di nos pueblo haya su debido atencion. Diamars awo 10:00am lo lansa e programa oficialmente den un sesion informativo cu prensa.
E team di di POR ta consisti di un cantidad di profesional y expertonan riba un variedad amplio di tereno. Cada un a aporta extensamente y cu hopi dedicacion na comparti nan experiencia y experticio pa asina por presenta un programa solido, pragmatico y cu atencion pa varios tema cu ta trata cada un den nos comunidad.
E rondanan di consulta cu diverso organisacion y e comentarionan continuo cu e plataforma a haya for di nos ciudadanonan ta esencia di e plan colectivo ‘Vision 17/20: Hunto Nos Por’. E plataforma ta kere firmemente den e factor humano ora ta trata di goberna un pais y ta decidido di percura pa e aspecto aki continuamente keda inclui den e maneho di pais Aruba. Di e forma aki partido POR un biaha mas ta mustra di ta pionero den traduci comunitarismo, e lazo estrecho cu pueblo, den un programa pragmatico, cu metanan factibel y un plan di ehecucion realisabel.
Pa Sr. Otmar Oduber, lider di partido POR, e programa Vision 17/20 ta e prome piedra cu ta pone riba e fundeshi solido di loke a plataforma ta para pe. Un plan basa riba balornan solido, cu ta di comunidad y pa comunidad. Un plan na unda e balor humano semper ta prevalece riba ideologia.


text:
ARUBA TOURISM AUTHORITY HUNTO CU AHATA y AAA TA ORGANISA E CONFERENCIA ‘ARUBA MEETS EUROPE 2018’
E siman aki ta tumando luga e evento/conferencia bi-annual Aruba Meets Europe (AME) organisa door di Aruba Tourism Authority (A.T.A.), Aruba Hotel and Tourism Association (AHATA) y Aruba Airport Authority (AAA).
E conferencia interactivo aki lo consisti cu participacion di tour operators, representantenan di aerolineanan, hoteleronan y representantenan di Aruba den e mercado, tur dedica na e promocion di e isla como un destinacion di vakantie na Europa. E aña aki, mas cu 55 diferente persona di diferente pais ta participa.
E obhetivo principal di AME ta pa percura e industria cu e ultimo update riba Aruba su productonan y desaroyo, como tambe duna oportunidad na esnan cu ta participa pa prome biaha, pa duna un introduccion na nos destinacion na un manera interactivo.
Manera menciona caba, AME 2018 ta wordo organisa door di Aruba Tourism Authority (A.T.A.), den colaboracion cu AHATA, AAA y partnernan local.
Paisnan cu ta participa e aña aki ta Hulanda, Belgica, Alemania, Italia, Finlandia, Dinamarca, Irlanda, Inglatera, Polonia, Suecia, España y tambe Corsou.
E conferencia ta inicia cu un recepcion di bonbini dialuna anochi, unda Minister President Sra. Evelyn Croes-Wever, Minister di Turismo Sr. Danguillaume Oduber, y CEO di A.T.A. Ronella Tjin Asjoe-Croes lo hiba palabra di bonbini. Diamars mainta ta sigui cu e apertura oficial unda lo bay tin diferente presentacion di A.T.A., AHATA Y AAA.
AME ta tuma luga te cu dia 20 di april cu programa amplio y interesante compila pa e participantenan, na unda a planea varios reunion y actividad pa fortalece e lazonan profesional.
Ta bay tin e acustumbrado Vitrina Turistico na unda e participantenan lo conoce y papia cu ehecutivonan local den turismo pa asina haci negoshi y crea/fortalece relacionnan duradero. Ademas durante nan estadia nan lo bishita varios hotel.
Riba potret por mira participantenan di e ultimo AME cu a tuma luga na 2016.


text:
Eman lider di AVP: Gobierno mester tabata autocritico na momento cu a cera frontera
Partido AVP a tuma e iniciativa di tene nan evento di Brainstorming Session, pasobra ta mira cu e isla y poblacion ta asota pa un di dos ola di Covid-19. E tin un impacto na cada skina di e pais y no tin un hogar na Aruba cu di un forma of otro no ta afecta pa Covid-19.
Tin bintidos pashent den hospital di cual dos ta den ICU. Mike Eman, lider di AVP, a remarca cu ora di tuma e cifra internacional cu ta bisa entre 10% y 20% di e total positivo por yega te na hospital, AVP ta sinti cu nan tin un responsabilidad pa hunto cu tur esnan cu ta maneha e crisis pa mira unda y con cosnan a cana pa por a yega mil caso. Pa mira unda por contribui y bin cu mehoracionnan pa haci miho. A scucha tur specialista, esnan cu ta den cuido medico y esnan cu ta asesora e procesonan. Ta sinti cu tin un consenso cu e di dols ola Covid-19 a resulta hopi mas grandi di loke a spera.
Tabata di spera cu ora di habri frontera, lo bay haya casonan nobo di Covid-19. Segun Eman, e cantidad cu a bin bek a sorprende hende. Nan ta sinti cu den comunidad tabata tin atencion ora esaki a yega prome biaha pa loke autoridad tabata bisa, e normanan estableci, consehonan duna tabata tuma nan na serio. Lider di AVP ta preocupa hopi y p’esey a organisa e encuentro aki, pasobra ta sinti cu falta comunicacion entre tur comunicacion di oficialnan y comunidad.
Comunidad ta skeptico y por mira e comentarionan riba media social, tur conseho duna no ta tuma nan na curason manera algun luna atras. “Ta importante pa puntra bo mes di con esey ta y con pa remerdie,” el a bisa. Parti di esaki tin di haber cu ora hende a spanta tanto di asina hopi caso, hende ta bay pensa mas critico kico no ta bay bon. Tambe Gobierno mester ta autocritico na momento cu a cera frontera y na cierto momento a logra baha Covid-19 casi cero. A cuminsa un campaña cu tabata poco profesional, pasobra tabata zona hopi politico, Eman a bisa.


text:
Philipsburg- E kompania Winair temporalmente no por ehekutá buelonan pa entre otro Aruba, Boneiru ku Kòrsou dor di problemanan operashonal na e kompania Air Antilles.
Winair ta dependé di avionnan ATR di Air Antilles pa por bula rutanan mas largu, ku no por ehekutá ku su avionnan Twinotter. Den un relato di prensa den transkurso di djasabra, Winair a informá ku pa ‘motibunan operashonal’ no por hasi buelonan ku e ATR-nan te dia 7 di sèptèmber.
Problema
Di otro fuentenan Awor Bonaire ta komprondé ku e problema na Air Antilles ta basta serio, ya ku outoridatnan di aviasion di Fransia, a disidí di supsendé pèrmit di Air Antilles, pa motibu di violashon pa loke ta traha mantenshon di e avionnan.
Den dianan benidero ta spera mas informashon tokante e situashon na Air Antilles, ku ta un kompania privá situá na Guadeloupe. Banda di buelonan pa e islanan ABC, Winair ta hasi uso di Air Antilles pa buelonan entro otro pa Haiti i Republika Dominikana.
Solushon
Segun Winair a skibi djasabra, e kompania ta buskando un solushon ainda pa e situashon ku a surgi na Air Antilles. Sinembargo, Winair no tin masha opshon, ya ku e kompania mes tambe ta pasando den algun momento ménos faborabel pa loke ta traha di su situashon finansiero.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
WILLEMSTAD – Apesar ku e kantidat di dioxina den karni di porko produsí lokalmente a keda mesun haltu, esaki no ta forma un peliger pa salú di hende. Esaki ta e konkluhon ku Departamentu di Asuntunan Veterinario a yega na dje despues di a laga hasi un evaluashon di riesgo.
E evaluashon di riesgo a duna komo resultado ku e nivel di dioxina detektá ta relativamente abou i ku esaki no tin influensha negativo riba salú di konsumidónan di karni di porko. Hefe di departamentu, Arnold Dwarkasing, ta enfatisá ku e analísis di riesgo ta basá riba konsumo normal di karni di porko bou di kondishonnan normal. Konforme e resultado aki a disidí ku ta kanselá e medida pa soya porko despues di sakrifisio. Tambe a stòp di kùr af higra i nir di porkonan lokal.
Un reportahe di José Manuel Dias
Pa loke ta e medidanan den direkshon di e kriadónan di porko a keda disidí ku ta mantené esakinan i ta duna e kriadónan di porko seis luna èkstra pa por kumpli ku tur e eksigensianan. Konforme un desishon anterior e medidanan aki lo mester a keda implementá promé ku dia 8 di febrüari último.
Medidanan
E medidanan ta enserá ku mester stòp di duna porkonan kuminda den tera, nan mester kome riba betòn of den baki. Tambe mester kuminsá duna e porkonan layena di kome i stòp ku dunamentu di restu di kuminda prosedente di ‘landfill’ i por ultimo mester stòp di kima sushi riba tereno kaminda ta kria bestia.
E kriadónan di porko a bisa di ta dispuesto pa hasi e kambionan nesesario basta ku gobiernu yuda kubri parti di e gastunan. E problema di mas grandi ku e kriadónan di porko ta konfrontá ta e preis haltu di kuminda pa porko. Segun e registro di Departamentu di Asuntunan Veterinario, aktualmente Kòrsou ta konta ku mas o menos setenta kriadó di porko.
Outor José Manuel Dias


text:
Tag Archives: sector priva
Recordatorio Subsidio di Salario – October 2021
Awe, diaranson 27 di october, ta e ultimo dia cu por aplica pa subsidio di salario pa luna di october Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di october mester a cumpli cu… Mas Informacion
Subsidio di Salario – October 2021
Desde 21 di october pa 9 ‘or di mainta te cu 27 di october na fin di dia (11:59 PM), dunadornan di trabou cu ta bin na remarke por aplica pa subsidio di salario pa luna di october. Tur dunado di trabou cu ta bin na remarke pa aplica pa subsidio di salario den luna… Mas Informacion
RECORDATORIO: Subsidio di Salario – Augustus 2021
Subsidio di Salario – Augustus 2021
RECORDATORIO: Subsidio di Salario – Juli 2021
Subsidio di Salario – Juli 2021
Pa luna di juli e periodo di aplicacion pa subsidio di salario ta cuminsa dia 22 di juli pa 9 ‘or di mainta y ta caba ariba 28 di juli, na fin di dia. Tur dunado di trabou cu ta bin na remarke pa aplica pa subsidio di salario den luna di juli ta bay… Mas Informacion
RECORDATORIO: Subsidio di Salario Juni 2021
Awe, dialuna 28 di juni, ta e ultimo dia cu por aplica pa subsidio di salario pa luna di juni Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di juni mester a cumpli cu… Mas Informacion
Subsidio di Salario – Juni 2021
SVb ta anuncia cu na luna di juni e periodo di aplicacion pa subsidio di salario ta cuminsa dia 22 di juni pa 9 ‘or di mainta y ta caba ariba 28 di juni, na fin di dia. Tur dunado di trabou cu ta bin na remarke pa aplica pa subsidio di salario den luna… Mas Informacion
RECORDATORIO: Subsidio di Salario Mei 2021
Awe, diarason 26 di mei, ta e ultimo dia cu por aplica pa subsidio di salario pa luna di mei Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di mei mester a cumpli cu… Mas Informacion
Subsidio di Salario – Mei 2021
Na luna di mei e periodo di aplicacion pa subsidio di salario ta cuminsa dia 20 di mei pa 9 ‘or di mainta y ta caba ariba 26 di mei, na fin di dia. Tur dunado di trabou cu ta bin na remarke pa aplica pa subsidio di salario den luna di mei ta bay… Mas Informacion


text:
Apesar cu e fianza fo’i Hulanda no a yega ainda
ORANJESTAD – E siman aki Gobierno di Aruba ta logra paga Subsidio di Salario na un total di 1018 compania cu a haci un peticion pa yudansa financiero pa paga salario na 10566 trahador. E suma envolvi ta 16,5 miyon florin. E siman aki tambe Gobierno ta paga e suma di 4000 florin di Sosten Financiero na un total di 1606 Negoshi Chikito y Mediano di 1 te cu 50 trahador, cu a haci un peticion pa e yudansa financiero aki cu Gobierno ta brinda cada kwartaal. E suma envolvi ta 6,4 miyon florin. Pues en total Gobierno ta yuda e companianan cu un inyeccion financiero di 22,9 miyon florin e siman aki.
Gobierno te ainda ta den deliberacion cu Hulanda riba e condicionnan cu ta wordo impone pa asina Aruba por dispone di e fianzanan necesario pa por cubri Aruba su necesidad di likidez y tambe pa por ofrece e Susbsidio di Salario na companianan. Pero pa yuda economia di nos Pais y pa companianan y trahadornan por tin e paz mental necesario den e momento di crisis aki, Gobierno a haci un ehercicio interno pa asina percura pa e fondonan necesario por ta disponibel pa paga e Subsidio di Salario y e Sosten Financiero na e companianan.


text:
Ariba dia di examen e siguiente reglanan ta conta:
- 1. E candidato mester ta decente bisti.
- No ta acepta:
- a. Saja hopi cortico (Mini rok).
- b. Carson hopi cortico (Hot-pants).
- c. Slof na pia.
- d. Body-shirt.
- 2. Den caso cu e candidato no presenta na tempo pa su examen, e no lo por pasa examen mas. Pues wak pa tei por lo menos 10 minuut prome cu e ora di examen.
- 3. E candidato mester avisa dos dia prome cu su fecha di examen cu e no por pasa su examen mas.
- 4. E vehiculo di motor den cual e candidato ta pasa su examen mester cumpli cu e exigencianan di e Lei di trafico (Landsverordering Wegverkeer).
- 5. E vehiculo den cual e candidato ta pasa su examen mester cumpli cu e categoria di rijbewijs cu e ta desea.
- 6. Den caso cu e vehiculo den examen ta wordo pasa no ta automatic e mester tin dobbel brik y dobbel clutch.
- 7. Ariba e dak di e vehiculo di motor den cual e examen ta tuma luga mester tin na e parti patras un borchi cuadra color blanco cu tin un haltura y hanchura di 17.5 cm, den cual un “L”cu letter mayor color blauw of pretu.
- 8. Ariba e windshield (dilanti) y e glasnan di bentanan cu ta keda na banda drechi y robes di e chauffeur no por tin ningun material poni (geplak) cu por baha e visibilidad tanto di paden como di pafo (papel di tint).
- 9. E interior di e vehiculo mester ta den un estado nechi.
Den caso cu no ta cumpli cu un di e reglanan aki’riba menciona e candidato no lo por pasa e examen, e examinador ta dicidi.
Regla ora di keho:
Den caso cu e candidato no ta di acuerdo cu e resultado di su examen e por manda su keho por escrito na e hefe di e Oficina di Examen di Rijbewijs.


text:
Dia 22 i 23 di yüli 2019 e departamento di asuntunan Sosial i Ekonómiko (UNDESA) di Nashonnan Uní huntu ku ‘INTOSAI Development Initiative (IDI)’ a organisá na New York e enkuentro: ‘Kontralorianan ku ta hasi e diferensia: kontròl di implementashon di e metanan duradero’ (SAI Leadership and Stakeholder Meeting - Supreme Audit Institutions making a difference: Auditing the implementation of the Sustainable Development Goals).
Kontraloria General di Kòrsou tambe a partisipá na e enkuentro aki. E enkuentro a ofresé na e partisipantenan e oportunidat pa por inventarisá o traha un balansa di e eksperensia ku a atkerí den e tres añanan den kuadro di investigashon di efisiensia hasi riba preparashon dor di gobièrnunan pa por implementá e Metanan di Desaroyo Sostenibel (SDGs).
Den diskushonnan por a nota kon e eksperensianan optené por sirbi den futuro na un kontròl riba implementashon di sierto SDG spesífiko. E enkuentro tabata dirigí tambe riba fasilitá un diálogo informativo entre e representantenan di e Kontralorianan ku a partisipá i otro interesadonan pa loke ta trata e kontribushon di kontralorianan i auditornan eksterno na e mekanismo di evaluashon di SDG na diferente nivel.


text:
Oranjestad – Awe mi kier a invita tur nos ojentenan di Hit 94 Fm pa ta on for di 4.00 – 6.00 P.M. pa presencia e Hit Parade mas original di nos isla Aruba.
Awe for di 4 or lo tin accion,informacion y hopi musica y manera costumber e premio gigante di Giannis Retaurant Italiano cu semper lo bay tey cubo cu su Dinner pa 2.
Nos Hit Parade awe tin un variacion inmenso,tin varios cambio pa sigi di serca,esnan cu ja a mira nos webpagenan tanto – hit94fm.com — hit94.com – hit94.net y hit94.us ya por a mira nos No 1 pa awe diasabra.
Porcierto si bo tin deseo di jama nos y informa nos di bo sintonia bo por cumunica cu nos jamando 583949 of manda nos un email na hit94fm@gmail.com
Corda awe manda bo email na premio94fm@gmail.com y gana bo dinner pa 2,corda si di pone bo nomber y number di telefon pabo participa den un forma unico semper na HIT 94 FM E EMISORA DI MAS SINTONIA NA ARUBA.


text:
Futbol
Eksitoso kurso di rekapasitashon di KNVB pa entrenadó hubenil
Resientemente, komo parti di e programa edukativo di FFK den kooperashon ku KNVB, a tuma lugá un kurso di rekapasitashon pa entrenadónan hubenil di kategoria U-11, U-13 i U-15. Nico Labohm, instruktornan di KNVB tabata esun ku tabata enkargá pa duna e kurso aki.
E kurso a kuminsá djaweps 12 di yanuari i a terminá djadumingu 15 di yüli, pues e ta tin un durashon di 4 dia.
E tópikonan ku a keda trata durante e kurso aki tabata prinsipionan di futbòl moderno ku ta importante den desaroyo di hóben nan di kategoria nan aki. Tambe a trata desaroyonan tékniko di e hungadónan ku nan profilnan i e slekshonamentu di e hungadónan.
E kurso a ser repartí den 2 parti. E promé parti tabata esun práktiko i despues a tuma lugá e segundo parti kual tabata esun teorétiko. Djadumingu riba e delaster dia di e kurso aki tatin un festival di futbòl. Durante e festival aki e kusistanan a pone den práktika tur loke ku nan a haña durante e kurso.
E kurso aki tabata supsidiá pa FFK i KNVB i a konta ku partisipashon di 45 persona ku a kab’é ku éksito i a haña nan sertifikado di KNVB. Awó nos por bisa ku e famia di futbòl ta konta ku 45 entrenadó hubenil ku konosementunan nobo den e ámbito di futbòl ku lo keda ehekutá riba tereno.
FFK ta hasi un apelashon na e kursistanan ku no ta pertenesé na un klup ainda, pa djòin un klup di FFK pa yuda desaroyá i engrandesé e deporte di futbòl!
FFK ta deseá tur e kursistanan aki éksito i pabien ku nan logro!
Banda di e eksitoso kurso aki, djamars 17 di yanuari último, e mesun instruktor di KNVB Sr. Nico Labohm a duna un presentashon na tur entrenadó i representantenan hubenil. E presentashon aki tabata kontené un analisis di KNVB riba e kampionato hubenil, desaroyo di talentonan, edukashon di futbolistanan hubenil i tambe un konsepto pa Kòrsou ta un akademia nashonal di futbòl den futuro. Nan a splika nan plan pa ku e akademia nashonal aki den detayes i tambe e metodonan ku nan lo usa pa reklutá hungadónan ku ta resaltá. Pues e dirigentenan hubenil ta tin un anochi hopi interesante kaminda nan por a debatí i interkambiá riba e diferente tópikonan ku a keda tresé dilanti riba e anochi aki.
**************LIKE COMMENT SHARE **************
#wdb #wegadibala #wdbsport


text:
Venezuela. Un pais cu un rikesa imenso na naturalesa. E pais cu e reserva verifica di petrolio mas grandi na mundo. Na 2013, e pais cu e poblacion mas feliz di Sur America, segun The World Happiness Report. Na 2017, mas di mita di e poblacion di Venezuela ta bibando den pobresa. Venezuela tin e inflacion mas halto di mundo. Tin un gran scarcedad di cuminda, medicina y articulonan manera papel di wc y condom. Hopi ciudadano a baha di peso pa via di pobresa y scarcedad. Caracas, e capital di Venezuela, ta e ciudad mas violento na mundo cu no ta den guera. Pueblo ta subi caya pa protesta continuamente. Mortonan a cay durante e protestanan. Con Venezuela a yega na e situacion aki?
Ban bek na añanan ’90. Prome cu Hugo Chávez a bira presidente di Venezuela, e situacion na Venezuela no tawata mucho bon. Alrededor di 60% di poblacion tawata biba den pobresa y desempleo tawata halto. Na 1999 Hugo Chávez a bira presidente, primintiendo mas igualdad, menos probresa y menos desempleo. Chávez a implementa un maneho cu tawata wordo yama ‘socialismo del siglo XXI.’
Petróleos de Venezuela, S.A. (PDVSA)
PDVSA a hunga un rol importante den e maneho di Chávez. Tene na cuenta cu PDVSA ta un compania estatal (doño=gobierno Venezolano) y tawata e compania mas grandi di Sur America. E economia Venezolano ta depende sumamente hopi riba exportacion di petrolio. Hopi ta considera PDVSA practicamente sinonimo na e economia Venezolano. Bou maneho di Chávez, petrolio a aumenta di alrededor di 70% pa alrededor di 98% di tur exportacion di Venezuela. Hopi hende a haya trabou den PDVSA. Gastonan di salario a mas cu redobla, pero e produccion di PDVSA no a aumenta. A pesar di esaki, cu e prijs di petrolio riba $100 pa bari, suficiente placa tawata drenta pa emplea mas hende y introduci subsidionan social pa pueblo. Mientras cu e debe di pais a aumenta, Chávez a reduci e cantidad di ciudadano bibando den pobresa di 60% pa alrededor di 30%. Companianan den sector priva tawata wordo nacionalisa. Tawata tin reclamo cu mastanto ta ‘sostenedornan’ ta haya trabou di gobierno. Tambe tin sospechonan di corupcion den gobierno y den companianan estatal.
Prijs di petrolio ta cay
Na 2014 e prijs di petrolio a cuminsa baha drasticamente. Na dado momento e prijs a cay bou di $40 pa bari. Te ainda e prijs ta relativamente hopi abou, e ultimo lunanan aki variando entre $45 y $55 pa bari. E efecto di esaki riba Venezuela a demostra di ta desastroso. No lubida cu e economia Venezolano ta depende sumamente hopi riba exportacion di petrolio y, dependiendo riba e entradanan aki, a aumenta e gastonan di gobierno y PDVSA drasticamente.
Basicamente, e maneho di Chávez, cual Nicolás Maduro a tuma over despues cu Chávez a fayece na 2013, no ta sostenibel sin entradanan halto di exportacion di petrolio. Di un banda bo por ‘culpa’ e desaroyo internacional di caida drastico di prijs di petrolio pa loke ta pasando na Venezuela, pero na mesun momento gobierno Venezolano mes a aumenta e dependencia extremo riba petrolio y tuma mas decision cu despues a empeora e situacion.
Crisis
Un aumento riba impuesto no ta yuda mucho considerando cu a nacionalisa hopi compania cu tawata forma parti di sector priva. A yega e momento cu gobierno Venezolano a cuminsa print mas placa, devaluando e balor di e Bolivar. Cu e prijs di petrolio abou, no tin suficiento Dollar drentando, cual ta contribui na e problema di importacion y pues e scarcedad di productonan den e pais. Gobierno Venezolano, bou maneho di Maduro, a tuma algun medida relaciona cu e balor di Bolivar, cual a resulta den un black market creciente pa Dollar. Gobierno Venezolano ta haci maniobranan financiero y ta negocia cu entre otro Rusia y China pa purba paga debenan internacional y no ‘default.’ E bataya pa poder politico entre Maduro (purbando di keda na poder) y oposicion (cu actualmente tin un mayoria den parlamento) ta haci e situacion mas explosivo.
Asina tin mas desaroyo y decisionnan di maneho, simpel y compleho, cu a hunga un rol. Lo tuma hopi boluntad y determinacion pa cambia e rumbo di Venezuela drasticamente den direccion di e potencial grandi cu e pais tin.
Ban bek na añanan ’90. Prome cu Hugo Chávez a bira presidente di Venezuela, e situacion na Venezuela no tawata mucho bon. Alrededor di 60% di poblacion tawata biba den pobresa y desempleo tawata halto. Na 1999 Hugo Chávez a bira presidente, primintiendo mas igualdad, menos probresa y menos desempleo. Chávez a implementa un maneho cu tawata wordo yama ‘socialismo del siglo XXI.’
Petróleos de Venezuela, S.A. (PDVSA)
PDVSA a hunga un rol importante den e maneho di Chávez. Tene na cuenta cu PDVSA ta un compania estatal (doño=gobierno Venezolano) y tawata e compania mas grandi di Sur America. E economia Venezolano ta depende sumamente hopi riba exportacion di petrolio. Hopi ta considera PDVSA practicamente sinonimo na e economia Venezolano. Bou maneho di Chávez, petrolio a aumenta di alrededor di 70% pa alrededor di 98% di tur exportacion di Venezuela. Hopi hende a haya trabou den PDVSA. Gastonan di salario a mas cu redobla, pero e produccion di PDVSA no a aumenta. A pesar di esaki, cu e prijs di petrolio riba $100 pa bari, suficiente placa tawata drenta pa emplea mas hende y introduci subsidionan social pa pueblo. Mientras cu e debe di pais a aumenta, Chávez a reduci e cantidad di ciudadano bibando den pobresa di 60% pa alrededor di 30%. Companianan den sector priva tawata wordo nacionalisa. Tawata tin reclamo cu mastanto ta ‘sostenedornan’ ta haya trabou di gobierno. Tambe tin sospechonan di corupcion den gobierno y den companianan estatal.
Prijs di petrolio ta cay
Na 2014 e prijs di petrolio a cuminsa baha drasticamente. Na dado momento e prijs a cay bou di $40 pa bari. Te ainda e prijs ta relativamente hopi abou, e ultimo lunanan aki variando entre $45 y $55 pa bari. E efecto di esaki riba Venezuela a demostra di ta desastroso. No lubida cu e economia Venezolano ta depende sumamente hopi riba exportacion di petrolio y, dependiendo riba e entradanan aki, a aumenta e gastonan di gobierno y PDVSA drasticamente.
Basicamente, e maneho di Chávez, cual Nicolás Maduro a tuma over despues cu Chávez a fayece na 2013, no ta sostenibel sin entradanan halto di exportacion di petrolio. Di un banda bo por ‘culpa’ e desaroyo internacional di caida drastico di prijs di petrolio pa loke ta pasando na Venezuela, pero na mesun momento gobierno Venezolano mes a aumenta e dependencia extremo riba petrolio y tuma mas decision cu despues a empeora e situacion.
Crisis
Un aumento riba impuesto no ta yuda mucho considerando cu a nacionalisa hopi compania cu tawata forma parti di sector priva. A yega e momento cu gobierno Venezolano a cuminsa print mas placa, devaluando e balor di e Bolivar. Cu e prijs di petrolio abou, no tin suficiento Dollar drentando, cual ta contribui na e problema di importacion y pues e scarcedad di productonan den e pais. Gobierno Venezolano, bou maneho di Maduro, a tuma algun medida relaciona cu e balor di Bolivar, cual a resulta den un black market creciente pa Dollar. Gobierno Venezolano ta haci maniobranan financiero y ta negocia cu entre otro Rusia y China pa purba paga debenan internacional y no ‘default.’ E bataya pa poder politico entre Maduro (purbando di keda na poder) y oposicion (cu actualmente tin un mayoria den parlamento) ta haci e situacion mas explosivo.
Asina tin mas desaroyo y decisionnan di maneho, simpel y compleho, cu a hunga un rol. Lo tuma hopi boluntad y determinacion pa cambia e rumbo di Venezuela drasticamente den direccion di e potencial grandi cu e pais tin.
Imagen di protesta: andresAzp


text:
ORANJESTAD – RED-minister (demishonario) Rudy Lampe ta bisa ku el a bini ku dos proposishon durante konseho di minister siman pasá djamars (30 di mart) pa evitá ku gabinete arubano lo a kai i ku e por a sigui goberná den tempu di krísis. Pero ku ta promé minister i sobrá di e ministernan di MEP ku mayoria a rechasá esaki.
Gabinete Wever-Croes a entregá e retiro djis despues ku Ministerio Públiko a laga sa ku e ta investigá e partido di koalishon POR pa malversashon di plaka públiko. Hustisia segun lider di partido Alan Howell a pone beslag riba un kuenta di banko privá di dje.
Den e promé notisianan gabinete Wever-Croes a bisa ku ta pa motibu di e investigashon hudisial di e partido di koalishon POR, no tabatin otro opshon sino baha. Esaki pasobra e gabinete ta konsiderá integridat masha importante. E proposishon di RED/Lampe pa sigui goberná ku un gabinete di minoria, awor numa a sali na kla.
“E promé proposishon tabata pa Alan Howell bai komo parlamentario, i ku e siguiente kandidato riba e lista di POR lo a tuma ofer. Esei lo tabata Otmar (Oduber, e minister ku a bai na 2019 i ku aktualmente ta sospechoso di korupshon), pero esei no tabata por pasobra e mes tambe ta sospechoso. I despues Marisol (e minister ku a haña retiro aña pasá), esei tampoko no tabata por. Ademas Howell no ker a bai. Ke men e ora ei mi a bini ku e di dos proposishon pa un gabinete di minoria,”
‘Finalmente ta MEP a pone gobièrnu kai’ – Rudy Lampe di RED
RED tampoko no ker a sigui goberná ku un partner di koalishon sospechoso, pero sí ku MEP. Pero ku 9 asiento nan lo tabatin un minoria den parlamento. “Pero esei promé minister no tabata di akuerdo kuné pa nos tin mester di sosten di e miembro independiente Daphne Lejuez pa asina por ehèmpel por logra di aprobá e presupuesto di 2021. Tòg a keda un doló bieu despues ku Daphne a sali for di MEP. Ke men sí, porfin ta kla ku ta MEP a laga gabinete kai. Pa nos no tabatin nodi.”
Promé minister Evelyn Wever-Croes ta bisa ku a palabrá e proposishon di Lampe i ku finalmente Lampe tambe a realisá ku si kada bia mester a ‘lapi e sostennan na otro pa por keda na mando’ no ta un opshon.
‘Promé minister masha tempu ker a laga gobièrnu kai’ – Alan Howell di POR
Lider di koalishon di POR Alan Howell anteriormente e siman aki a reklamá ku e otro partnernan di koalishon no a dun’é chèns di defend’é su mes i ku gobièrnu a kai ‘den algun minüt’ kaba. “Tin tres lider di koalishon, promé minister (MEP), Ricardo Croes (RED) i ami. Mi no ta komprondé pakiko no a konvoká un reunion urgente di
koalishon kaminda mi por a duna splikashon. Gobièrnu a kai masha lihé i hende ta puntra mi kon por ta.”
Howell ta sugerí ku promé minister basta tempu kaba ker a laga gobièrnu kai. “Nos sa muchu bon ku nos ta den tempu di kampaña.”
Den un reakshon djárason 7 di aprel den su programa personal ‘Tanchi Eve’ promé minister demishonario Evelyn Wever-Croes ta ninga ku esaki tabata su idea. Tambe segun e sigur a buska kontakto i tabatin sufisiente tempu pa diálogo pa trata di yega na otro solushon. “Ta trata di akusashon serio, malversashon di plaka públiko, esei ke men hòrta. I ta konsiderá Howell komo sospechoso, esei e mes a konfirmá.”
‘Howell mester a mantené su propio honor i bai’- Evelyn Wever-Croes di MEP
Dos or di atardi e mensahe di Ministerio Públiko a bini anto e ora ei Wever-Croes ta bisa ku mésora el a trata di alkansá Howell. Pero esaki a logra numa despues ku a trata diferente bia. “E ora ei el a bisa na telefon: mi ta bai bringa esaki i mi ta keda den parlamento. Mi no ta bai. E ora ei m’a bisa: Esei ta un desishon ku ta hasi e kos masha difísil. Pasobra e ora ei komo gobièrnu nos mester tuma un desishon si nos ke para na banda di Ministerio Públiko òf na banda di señor Howell.”
Pasobra Howell no ‘a mantené su propio honor i bai’, segun promé minister, el a konvoká konseho di minister. Pero segun Howell promé minister den e yamada di telefon solamente a puntra si e notisia di Ministerio Públiko tabata trata di dje. “Mi a bisa: sí, aparentemente. I e ora e el a bisa: oké, mi sa sufisiente i el a sera telefon. Mésora despues minister di hustisia Andin Bikker a yama (Andin Bikker, kopartidario di Howell) ku e mésun pregunta. Mi a haña esaki straño, ku nan a yama tras di otro.” Bikker, meskos ku lider di frakshon Dellanire Maduro, a distansiá su mes di POR.
Segun Howell despues di 5 pa 10 minüt maksimalmente gabinete a kai. Segun Wever-Croes sinembargo esaki tabata despues ku nan a ‘reuní ekstensivamente den konseho di minister’. Riba e página di Facebook di gabinete Wever-Croes mitar di kuater, un ora i mei despues ku e notisia di Ministerio Públiko a sali, a pone un vidio den kua e promé minister ta anunsiá e retiro.
Ofishalmente no tin sospechoso ainda
Ministerio Públiko ainda no ke bisa nada tokante e sospechosonan ni e personanan envolví den malversashon di plaka públiko serka POR. Lider di partido Howell ku tabata reshèrshi serka polis e mes, a deklará ku el a haña un karta di hustisia tokante e investigashon penal pero sin informashon tokante keho òf hende sospechoso.
“E investigashon ta trata di plaka di frakshon, pa luna nos tabata haña 15 mil florin. Ta posibel ku e transakshonnan sospechoso tabatin di hasi ku adelanto ku mi a hasi pa sierto trabou i ora e faktura yega e tesorero tabata depositá esaki bèk”
Howell ta keda bisa ku e ta inosente i ademas e ta sigui ku e partido. POR segun e ta partisipá atrobe na elekshonnan di parlamento riba 25 di yüni.


text:
WILLEMSTAD.- “ Mi ta trankil. Awe mi ta bai buska e rapòrt di Kontrolaria General pa wak. Mi tambe a tuma nota di e notisianan den medionan di komunikashon i sosial.
Despues lo mi duna un komentario”, esaki tabata reakshon di minister enkargá ku SOAW sra. Ruthmilda Larmonie-Cecilia na EXTRA.E deklarashon di e titular di SOAW ta relashoná ku publikashon di e rapòrt di Kontrolaria General, unda ta bisa ku no ta tur e kompromisonan finansiero a keda hasí konforme e outorisashon otorgá.
Mas aleu señora Larmonie- Cecilia a bisa despues di tuma nota di e rapòrt, e lo bai wak kon e proseso a kana i lo reakshoná den un rueda di prensa. Un reakshon riba e asuntu di e proyekto di “Mi Fishi” ku tabata presupuestá pa 80 mil florin a bira 300 mil florin, e minister a indiká di lo kontesta esaki tambe den un rueda di prensa ku e lo bai tene, despues di a studia e rapòrt.
Kontrolaria general a indiká den konklushon di su rapòrt ku no ta tur e kompromisonan finansiero a keda hasí konforme e outorisashonnan otorgá
A base di loke Kontraloria a konstatá, e ta di opinion ku algun di e kompromisonan finansiero a keda hasí na un manera ku no ta konforme e outorisashonnan otorgá. Esaki lo mester tabata e kaso serka shete di e nuebe ministerionan.
Internamente, no tin sufisiente kontrol pa wak si un persona ku ke hasi un kompromiso finansiero ta outorisá pa hasi esei. Por ehèmpel, tabatin lista di firma ku no a keda remplasá na tempu, i tantu minister di Desaroyo Sosial, Labor & Bienestar (SOAW) komo minister di Enseñansa, Siensia, Kultura & Deporte (OWC&S) a keda strukturalmente sin kumpli ku e prohibishon di hasi kompromiso finansiero nan mes. Minister di Hustisia i minister di Salubridat, Medio Ambiente & Naturalesa tambe a yega di firma ‘bestelbon’ insidentalmente.
Minister Larmonie- Cecilia ta un dje ministernan pa partido Pueblo Soberano den próksimo gabinete Koeiman, i lo ta enkargá posiblemente ku kartera di BPD.
Bron: Extra


text:
ULTIMO ORA : BONEIRU.
DETENIDO RYAN FRANS TRANSPORTA PA HULANDA AWE DEN SEKRETO.
For di fuente nan ku nos faya nos por konfirma ku Ryan Frans a wordu traslada awe tardi ku vuelo 765 di KLM pa hulanda bou di estrikto medida nan di seguridat y escorta pa 5 recherche.
Parse ku su komportashon ta laga hopi di desea den e instituto di JICN aki na Boneiru.
Tipo di transporte nan aki ta kosta basta plaka y porsierto prome ku dia 30 di juni di e anja aki mes Ryan mester ta bek na Boneiru pa tratamentu di e kaso Country garden ku e ta e sospechoso prinsipal den dje.
FUENTE: AIMED AYUBI.
NOTISIA KU BO POR KONFIA.


text:
KRALENDIJK – Ku skor di 2-1 den prolongashon di e promé partido Torneo Kopa FFB selebrando 60 aña di e federashon di futbòl di nos isla, s.v. Uruguay ayera nochi den Stadion di Playa, ta retirá e kampionnan di s.v. Real Rincon di Rincon fo’i dje torneo estilo “dal saka”.
Ku e viktoria aki, s.v. Uruguay ta sigui den e torneo i s.v. Real Rincon ku e derota ta keda eliminá di e torneo. S.V. Uruguay ta sigui pa e siguiente buèlta i ta topa ku ATC dia 22 di yüli 2020.
Ta bon pa menshoná ku un bon públiko a presensia e partido. Despues ku futbòl tabata ketu basta largu pa motibunan ya konosí di Covid-19, un bon públiko a presensiá e partido. Un total di 614 fanátiko a paga pa mira e partido, di kua 438 adulto, 104 mucha i 72 fanatiko 60+. E kantidat aki tabata muchu mas tantu mirando tur esnan ku e anochi aki a drenta komo invitado. Ta spera tambe ku e partido entre Atlétiko Flamingo i Vespo djárason awó, lo hala basta hende hiba stadion pa mira e partido aki ku tambe ta primintí di bira otro tremendo partido di e torneo.
Ta di lamentá si ku e torneo no a kuminsá muchu bunita ya ku tabatin dos karchi kòrá inesesariamente den e partido pa Rilove Janga i Luigi Crestian. Tabata un partido tambe ku Rèfri Cassius Coffie a dirigí su último partido di FFB, retirando asina tambe ofisialmente komo rèfri.
Ta bon pa menshoná ku e partido aki a parti na dos pa sosiegu reglamentario sin gol, 0-0 pues. E di dos mitar, na di 57 minüt John Salgado ta anotá pa s.v. Uruguay bai den bentaha di 1-0. Na di 75 minüt di e partido, Jairo Clarenda ta anotá pa s.v. Real Real Rincon empatá e partido 1-1. E partido ta finalisá den empate i ta bai den prolongashon di 2 bia 15 minüt. Na di 106 minüt Jurvel Clara ta anotá e gol di viktoria di 2-1 pa s.v. Uruguay, ya ku despues di esaki e partido no a konosé mas gol.
S.V. Uruguay ku esaki ta bai ku e viktoria pues di 2-1 i ta sigui den e torneo, mientras ku e kampionnan di s.v. Real Rincon ta kai afó di e torneo.


text:
KRALENDIJK – Djamars 5 di novèmber a tuma lugá un enkuentro ku prensa, yamá pa Komishon di Sanikolas Boneiru ku ta atendé e fiesta grandi di yegada di e hòmber Santu.
Direktor di Maduro & Curiels Bank (MCB) Leonard Domacasse a dirigí palabra komo promé persona i a menshoná ku ta un honor pa nan ta forma parti di e tim ku ta organisá e fiesta di yegada di Sanikolas. “Huntu nos ta organisá un fiesta ku ta spesialmente pa tur mucha, huntu ku nan mayornan. Aña pasa a amplia e aktividat. Promé dia na Playa i siguiente dia den Bario di Rincon. Mi ta yama pabien na e organisashon ku ta hasiendo un tremendo trabou, organisando e fiesta grandi aki pa nos muchanan. MCB sigur ta sigui kontribuí pa sostené e fiesta di yegada di Sanikolas, e direktor di MCB a menshoná.
Seguidamente a papia Tino de Palm di Komishon Sanikolas Boneiru. “Sanikolas ta na kaminda i preparashon ta den ‘full swing’. Un fiesta ku sigur pa hopi tempu kaba nos ta selebrá. Un fiesta ku grandi i chikí te ahinda ta disfrutá di dje. 2019 ta di 3 aña ku Komishon Sanikolas Boneiru i “WeDoe” ta organisá e yegada di Sanikolas. Pa ser franko, sin e spònsernan amigu di Sanikolas, nos no por organisá e fiesta grandi aki. Sanikolas ta pisa suela di Boneiru dia 23 di novèmber, 10’or di mainta. E barku ku Sanikolas i pitnan ta mara na waf Chiku Mercelina. Diputado Nina den Heyer i Lito, e amiguito di tur mucha, ta topa ku nan na momentu ku nan pisa suela riba waf. Despues di baha for di boto, Sanikolas i su Pitnan ta sigui den un parada rumbo pa e lugá di stashoná outo patras di Parokia San Bernardo, kaminda e fiesta ta tuma lugá. Durante parada tin diferente show i tokamentu di brasbènt. Den kurá di skol ta kontinuá ku e selebrashon grandi ku diferente presentashon riba esenario. Entre otro baile, kantamentu i e show espektakular ku e Pitnan ta hinkando den otro no por keda’fo!. Hopi kenshi, bon ambiente i hopi alegria nan lo sòru p’e. Despues a dirigí palabra e presidente di “WeDoe” Selimah Agostien. “For di 8’or di mainta por yega na e sitio, kaminda ta bai tin diferente aktividat pa muchanan. Kos pa kome i bebe, wega pa mucha, bounser, pinta kara i hopi mas. E aktividat ta terminá 1’or di mèrdia. Ta bai tin algu èkstra pa nos muchanan. Tur mucha ku hasi aña riba e fecha ku Sanikolas ta yega Boneiru, lo haña un regalo serka Sanikolas. Por manda nòmber di e yu i e lo risibí un regalo riba esenario. Mayor di e muchanan por tuma kontakto ku e organisashon pa medio di ‘Facebook’ bou di e página ‘Komishon Sanikolas Boneiru’. Esnan ku a duna nòmber di e yu por haña regalo riba esenario. Na final di dia Sanikolas i su pitnan lo bishitá nos grandinan na Kas di Kuido i lo pasa den algun bario di Boneiru. E dia siguiente djadumingu 24 di novèmber Sanikolas ta di bishita na Rincon riba plenchi di Fundashon Cocari. E aktividat ta kuminsá 1’or di mèrdia i ta terminá 6’or di atardi. Sanikolas lo ta presente entre 3’or pa 5’or di atardi na e sitio. Esnan ku no logra topa ku Sanikolas i pitnan e dia anterior, por topa nan djadumingu den e bario di Rincon. Esnan ku ta deseá pa pone stènt sea na Playa òf Rincon, por tuma kontakto ku e organisadónan, pa medio di ‘Facebook’ of 770-3414. Komishon Sanikolas na nòmber di tur mucha, ta gradisi MCB i Lito pa kere den e komishon organisatorio. Tur ku di un forma òf otro, ta hasi e fiesta grandi di mucha aki posibel i tur ku ta duna nan kontribushon pa Sanikolas i su Pitnan pisa suela di Boneiru. Sin nan, lo no tin yegada di Sanikolas. For di awor ta invitá grandi i chikí pa bin risibí Sanikolas i su pitnan djasabra 23 di novèmber pa 10’or di mainta.


text:
ORANJESTAD – Recientemente Minister Maduro di Economia hunto cu Minister President a reuni cu e Camara di Comercio pa brinda informacion riba varios topico cu ta concerni comercio na nos Pais. Entre nan a duna un bista riba e trabounan cu Gobierno ta haci pa por cumpli cu e Landspakket y e avancenan pa minimalisa ‘red tape” na nos Pais. A brinda informacion tambe riba e rol di KvK dentro di e proyecto di e-government di Gobierno y a splica riba e trabounan cu ta wordo haci na Departamento Economico pa promove e sectoran cu potencial pa diversifica nos economia.
Na final di e reunion Camara di Comercio a extende un invitacion tambe pa participa na e debate politico cu ta wordo organisa en conexion cu eleccion den luna di september proximo.


text:
NOS SELEKSHON TA KLA PA ENFRENTÁ INDIA DURANTE NOS PROMÉ PARTIDO DI KING’S CUP 2019!
NOS SELEKSHON TA KLA PA ENFRENTÁ INDIA DURANTE NOS
PROMÉ PARTIDO DI KING’S CUP 2019!
Tur kos ta kla pa nos selekshon nashonal enfrentá India mañan, djarason 5 di yüni pa mitar di 5 di mainta durante nos promé partido di King’s Cup 2019 na Thailand.
Awe nos selekshon ta tin su último seshon di training pa mañan nos bin tur ku tin kontra India.
E trainingnan di nos selekshon a bai hopi bon i nos hungadónan ta mentalmente i físikamente bon prepará pa e partido aki.
Despues di e resultado di nos promé enkuentro ta bira konosí si nos ta pasa pa e gran final di e kampionato aki ku ta tuma lugá dia 8 di yüni 2019 den Chang Arena Stadium, Buriram, Thailand.
King’s Cup 2019 ta konta ku partisipashon di Thailand, Vietnam, India ku Kòrsou.
Skema di King’s Cup 2019:
Partido pa terser puesto:
Partido Final:
*Tene kuenta ku tur orario ariba menshoná ta di ora di Kòrsou
Despues di e torneo aki nos selekshon ta sigui ku e preparashonnan pa Gold Cup 2019 kaminda nos promé partido lo ta 17 yüni kontra El Salvador na Jamaica. 21 yüni nos lo enfrentá Honduras durante nos segundo partido di Gold Cup na Houston miéntras nos terser partido lo ta 25 yüni kontra Jamaica na Los Angeles.
Despues di e partidonan aki nos lo sa si nos a klasifiká pa e segundo buèlta di Gold Cup 2019.
Nos selekshon tin kompromisonan sumamente importante na kaminda i nos hungadónan ta konta ku bo, komo e di 12 hungadó, pa sigui apoyá i sostené nan!
Keda pendiente pa mas informashon…


text:
Via e COVID Drive-Thru na Boneiru a tèst 190 persona pa COVID-19 entre 14 i 21 di aprel último.
Na tur, pues inkluso e tèstnan via e COVID Drive-Thru, entretantu a tèst 228 persona na Boneiru: 190 via di e drive-thru i 38 via dòkter di kas. Entre e 190 personanan di tèst via e COVID Drive-Thru no tabatin ningun kaso positivo. Di e 38 personanan ku a tèst via dòkter di kas, tabatin 2 persona a tèst positivo riba COVID-19. E dos personanan aki mientrastantu a rekuperá i ta bon. Tokante e dos personanan aki ya a komuniká anteriormente. Tabata trata aki di 1 persona ku su promé tèst a sali inkonkluso i despues di re-evaluashon i riba konseho di RIVM a disidí pa konsiderá e tèst aki komo positivo. E di dos persona a tèst positivo. Banda di esei tabatin un di tres persona ku resientemente a tèst negativo pero a tèst e di nobo. E resultado di e persona aki ainda ta pendiente.
Departamentu di Salubridat Públiko a lansa, huntu ku Fundashon Mariadal, e Drive-Thru di COVID riba 14 di aprel último. Meta di e COVID Drive-Thru tabata pa tèst un kantidat mas grandi di persona. Dor di esaki por atkirí mas konosementu tokante e sirkulashon di e vírùs di corona na Boneiru.
Pa por duna konseho riba e medidanan adekuá pa futuro serkano, tabata nesesario pa sa sigur si e vírùs di corona ta na Boneiru. A base di e tèstnan hasí den e simannan promé ku instalashon di e COVID Drive-Thru, no tabata sigur ainda si e vírùs ya a yega Boneiru.
Dor di e kantidat haltu di persona ku a tèst den e COVID Drive-Thru (190 persona ta kasi 1% di habitante di Boneiru), nos tin mas konfiansa ku e vírùs no ta sirkulá aktivamente na Boneiru, a pesar di e hecho ku a enkontrá dos kaso di e vírùs pafó di e COVID Drive-Thru.
Bentaha di COVID Drive-Thru
E bentaha di e COVID Drive-Thru ta ku por a provee un situashon di tèst seif i ku privasidat, kaminda hende por a mèldu nan mes dirèkt pa e tèst, tambe si tabatin kehonan leve di salú, segun Fundashon Mariadal.
E COVID Drive-Thru a habri riba djamars 14 di aprel i lo a keda habrí te ku djabièrnè 17 di aprel. A ekstendé esaki despues te ku djamars 21 di aprel. Riba djawebs i djabièrnè a tèst mas tantu hende. Tabata ehekutá e tèstnan riba petishon di dòkter di kas a base di un definishon di e kaso. E definishon di e kaso tabata: kentura i/òf tos i keho respiratorio den kombinashon ku un biahe pa un area di riesgo òf kontakto ku un pashènt di COVID-19.
E tim di test di Fundashon Mariadal i e Departamentu di Salubridat Públiko ta satisfecho ku e método di trabou i e reakshon for di komunidat.


text:
News
COA di bishita serca Gobernador di Aruba
A entrega e buki conmemorativo di 46 atletanan Olimpico
Comite Olimpico Arubano a entrega e buki conmemorativo di e 46 atletanan Olimpico Arubano na Su Excelencia Gobernador di Aruba, Sr. Alfonso Boekhoudt
A hasi uso di e ocasion pa splica tocante e proceso pa yega na realisacion di e buki y tocante e atletanan di cua mayoria naturalmente a competi den Weganan Olimpico representando Aruba, pero algun a competi ainda como parti di delegacion di Antiyanan Hulandes, mientras cu algun atleta a competi como parti di e delegacion di Hulanda. Tabata un ocasion oportuno pa COA conta Su Excelencia Gobernador tocante algun desaroyo den deporte y na nivel di Comite Olimpico Arubano.
Autor di e buki, Sr. Jossy Tromp a haci entrega di e buki na Gobernador Boekhoudt esaki den presencia di Presidente di COA, Sr. Roy Mezas, Secretaria General di COA, Sra. Nicole Hoevertsz y Director di Gabinete di Gobernador, Sr. John Newton.


text:
Geplaatst op 10 May 2021 dor di Ministerio Hustisia
WILLEMSTAD- Gerensia di prizòn a tuma nota di informashonnan ku ta sirkulá den medionan di komunikashon rondó di tres polis sospechoso ku, riba òrdu di Ministerio Públiko, a mèldu pa ta enkarselá djasabra último i ku un funshonario a instruí nan pa bai kas bèk.
Konforme protokòl di Covid-19 e sospechosonan akí mester tabata enkarselá den e área ku ta keda riba tereno di prizòn, pero ta manehá pa Kuerpo Polisial. Ta p’esei, despues ku e sospechosonan a mèldu, a pasa nan pa inspektor di polis. Esaki na su turno a instruí nan pa bai kas i regresá djaluna.
Mas lat gerensia di prizòn a bin komprendé ku e koordinadó di polis a komprendé algu robes. Pa e motibu akí Ministerio Públiko a duna òrdu pa e sospechosonan mèldu bèk den oranan di atardi.


text:
Diadomingo 27 di mei 2018 a sigui e playoff 2017/2018 di Aruba su futbol Division uno. Den stadion Frans Figaroa na noord a tuma lugar e wega entre Brazil Jrs contra di RCS. Brazil Jrs mester a topa United den nan prome wega caminda e dos team nan aki a termina como lider di nan respectivo grupo, United den Grupo A y Brazil Jrs Grupo B , pero pa motibo di problema di coriente na Frans Figaroa e wega a keda cancela. Y e equipo di RCS ta bin di un derota contra di FC Porto di 0-5.
Despues di inicio di e wega e equipo di Brazil Jrs ta logra habri e marcador tempran na di 6′ di wega pa medio di Samson Occean #19 pa bai ariba 1-0.Na di 9′ di wega ta e Capitan di e equipo di Brazil jrs ta logra amplia e score den persona di Owen van der Wijne pa haci e wega 2-0. Despues ta e mes un Owen van der wijne ta bolbe pone un gol mas na su nomber pa ser exacto na di 24′ di wega pa bai ariba 3-0. Faltando 3′ pa bai sosiego e hoben Faustin Michel # 23 ta score pa RCS logra corta ventaha na 1-3.Final di e prome 45′ nan di wega ta termina cu e score di 3-1 pa e equipo di Brazil jrs.
Den e di dos mitad di wega e equipo di RCS a sali brabo pone basta preshon pero no por a score y na di 81′ di wega riba un contra atake di Brazil jrs Brian Dorothal #17 ta logra score pa bai ariba 4-1. Na di 84′ min di wega ta Bryan Agumbero #11 ta logra score un gol pa RCS y asina ta corta ventaha un biaha mas na 2-4. Final di e wega Brazil jrs vs RCS 4-2. E wega a wordo dirigi pa S Granuel y asisti pa R Vanegas y S Mira.


text:
ORANJESTAD (AAN): Diabierna mainta te den oranan di merdia, Corte den Promer Instancia a trata e caso penal cu Ministerio Publico a cuminsa contra un grupo di 5 persona. Den e grupo aki tin un mucha homber Chines, L., menor di edad mientras cu e otronan nan edad ta varia entre 18 y 25 aña.
Ta asina cu e caso contra e mucha a wordo trata cu portanan sera y por a mira e famia Chines presente. Despues a trata e caso contra e hobennan homber: J.B. (18), J.R. (25), F.T.(18) y R.M.(19). Fiscal a baha pisa riba e grupo di hobennan caminda el a exigi entre 3 aña y 12 aña di prison pa 5 asalto arma. Den e articulo aki DIARIO ta concentra riba e tratamento di e caso y exigencia di Fiscal. Den un otro articulo ta publica e defensa cu ta haya e castigo exigi exagera y ta pidi Hues aplica e ley hubenil pa e hobennan aki.
SERIE DI ASALTO ARMA
Fiscal ta acusa e grupo aki cu riba 25 di Maart 2021 a haci dos asalto arma tras di otro riba dos snack truck. Riba 23 Februari 2021 a haci asalto arma riba Sun Flower Supermarket. Dia 11 di Maart 2021 a haci asalto arma na Super Clean Laundry, dia 9 Februari 2021 a haci asalto arma riba New Star Supermarket.
VIOLENCIA DURANTE ASALTO
Hues a mustra cu durante e asalto arma na New Star Supermarket riba hende den e supermercado a resulta herida. E asaltantenan a bay cu e caha di placa. Ta asina cu e asaltantenan a admiti.
DOS SOSPECHOSO TA NENGA DI A HACI ASALTO
Hues a mustra riba e asalto arma na Sun Flower Supermarket riba 23 Februari 2021, caminda un Chines a wordo maltrata. Ta asina cu solamente J.R. ta desmenti categoricamente. El a bisa Hues cu e no a participa na ningun di e asaltonan. Hues a remarca cu e otronan si a bisa cu J.R. tabata envolvi. El a bisa cu e ta nobato den e grupo y no sa pakico nan ta bisa cu e ta envolvi.
Pa loke ta e asalto arma na Super Clean Laundry riba 11 Maart 2021, J.M. a desmenti di a participa na asalto arma aki. Hues a bisa cu por a compronde cu J.M. a rabia pasobra e no a participa den e asalto. J.M. a bisa cu el a rabia pasobra el a bisa nan pa no haci’e pasobra e lo ta e promer sospechoso door cu e ta biba cerca di e Laundry. F.T. a admiti di tabata arma y a core tras di un Chines y bise drumi na suela.
Pa loke ta e dos asaltonan na e dos snack truck, J.B. a bisa cu el a fia e revolver Caliber 38 di F.T. y a bay hunto cu e Chines L.
Fiscal a bisa cu J.R. ta blo nenga pero tin hende a reconoce.
RECLASSERING
Hues a mustra cu e raport di Reclassering ta mustra cu e grupo aki tabata den e mesun circulo esta no a caba school, usa droga, anda cu mal amigo, no ta traha. Reclassering ta haya cu e chens ta grandi cu nan lo bolbe haci algo asina, si nan no haya guia. J.R. a bisa Hues cu e no ta tin problema cu usa droga y lo kier Reclassering yud’e haya trabao. Tur e sospechosonan ta desea di haya ayudo di Reclassering.
FISCAL
Fiscal a cuminsa bisa Hues cu entre Februari 2021 y Maart 2021 Aruba a wordo sacudi cu un serie di asalto. Danki na bon trabao di Polis y Recherche, a gara e grupo aki. El a mustra cu dia 22 Maart 2021 dos snack truck a wordo asalta. Segun declaracion di e doñonan di e snack truck, un di e asaltantenan tabata e mucha Chines L. cu tabatin un cuchiu grandi y un otro cu arma. Tabatin un otro para mas leu. E asaltonan aki a sosode net ora tabata serando e snack truck. Investigacion a conduci na detencion di e Chines L. y J.B. E mucha Chines L. a declara na Polis cu den e promer asalto a haya 200 florin y pesey a dicidi di haci un otro. April 2021 a detene F.T. y el a bisa cu el a fia J.B. e arma. Na opinion di Fiscal, tin indicacion cu J.R. tambe a haci e dos asaltonan. Tin testigonan cu a reconoce di a haci asalto. Fiscal ta haya cu F.T tambe ta complice door cu el a fia su arma na J.B. y tabata sa cu ta asalto ta bay haci.
Fiscal a menciona e otro asaltonan na Februari 2021 cu J.B., F.T., R.M. y J.R. tabata envolvi. El a bisa cu riba camera di seguridad por a mira nan. 11 Maart 2021 e asalto na Super Clean Laundy, tabata J.B., F.T. y J.R. Fiscal a bisa cu R.M. no tin prueba suficiente pa ta complice di e asalto aki y ta pidi Hues pa declar’e liber di esaki.
CASTIGO
Fiscal a bisa Hues cu un grupo di hoben a haci 5 asalto arma cu ta hopi serio. Tabatin asalto caminda a usa violencia. Esakinan ta daña imagen di Aruba como destinacion turistico. Fiscal a tuma nan na malo cu durante e pandemia di Corona ta haci esakinan. Esaki a causa hopi tension den comunidad.
Fiscal a exigi pa R.M. 3 aña y 4 luna di prison di cual 6 luna ta condicional cu 3 aña di prueba. Pa F.T., Fiscal a exigi 9 aña di prison. Pa J.R., kende segun Fiscal ta blo desmenti, el a exigi 11 aña di prison y pa J.B., 12 aña di prison.
Hues, despues di a scucha e defensa di e abogado, a sera tratamento di e caso y a bisa cu dia 22 October 2021 lo tin sentencia.


text:
ORANJESTAD.- “Aruba ta cla pa un revolucion economico”. Esaki na opinion di lider di POR, Otmar Oduber, elaborando riba plannan di su partido pa den e proximo periodo di gobernacion, bini cu un maneho fiscal-economico cu ta stimula creacion di un fondo di inversion, cu lo brinda e infrastructura necesario cu e meta pa desaroya un sector economico nobo y revolucionario. Revolucionario como cu ta trata aki di desaroyo di un sector economico cu interaccion intenso di cultura, creatividad, economia y tecnologia, cual potencialmente por crea miles di cupo di trabou di calidad halto y pues cu un bon salario, specialmente pa e generacion conoci como ‘millennials’, pero tambe pa otronan cu kier haci carera den ramo di tecnologia y innovacion.
Segun Otmar Oduber, San Nicolas mester ta e sitio predilecto na Aruba pa sirbi como incubador pa e revolucion economico aki. San Nicolas, pa hopi aña tabata e motor di desaroyo economico di Aruba. Lamentablemente pa hopi tempo caba e area aki no a haya e atencion, respet y oportunidad pa participa den e adelanto cu otro districtonan di nos isla si a conoce. POR ta reconoce y ta enfoca riba e gran potencial relaciona cu tur loke San Nicolas tin pa ofrece y e posiblidadnan grandi pa e sigui riba e caminda pa bira no solamente e capital di herencia cultural di Aruba, pero tambe e ‘silicon valley’ nobo di e area di Caribe y Latino America.
E revolucion economico proponi pa POR, no solamente ta nifica desaroyo di un sector economico nobo y creativo, pero tambe e habilidad pa crea y circula capital intelectual cu e potencial pa genera entrada, cupo di trabou y entrada cu exportacion di conocemento. Na mes momento, e revolucion economico aki lo promove inclusion social, diversidad cultural y desaroyo di e ser humano.
Pa POR logra diversificacion economico y crea un pilar economico nobo y sostenibel, basa riba creatividad y tecnologia, lo introduci tambe incentivonan fiscal atractivo pa atrae inversionistanan local y internacional. Den e segundo mita di añanan 80 e formula aki a wordo uza cu exito pa stimula creacion di nos industria di turismo, cu awe ta e pilar economico principal di nos pais. “Y nos no tin duda cu e biaha aki atrobe nos pais ta bay ta exitoso y cu hunto nos lo crea un economia revolucionario cu lo beneficia henter nos comunidad”, Otmar Oduber a termina bisando.


text:
Medianan di komunikashon a informá pueblo ampliamente tokante esaki, pero awor sí minister di Defensa di Hulanda ke realisá resultado di midimentu di kalidat di airu bou di huma di Isla. Asina por dedusí for di e karta ku minister Hennis Plasschaert a manda Parlamento, kaminda e ta skirbi ku e ke haña sa ‘si e konsentrashonnan di un kantidat di e supstanshanan ta keda bou di e balornan máksimo internashonalmente vigente.’ Esaki ta bon notisia pa pueblo di Kòrsou. Pa motibu di salubridat públiko i medio ambiente kumpli ku e emishon máksimo segun e balornan moderno pa sierto stòf venenoso (por ehèmpel PAK ku benzeen). Laga nos spera ku esaki ta un paso adelante di derecho humano pa airu limpi.
Lesa aki e karta di minister di Defensa Hennis Plasschaert: BriefvanMinDefensie29juni2015.


text:
Awe mainta S.M.A.C. a publica un anuncio riba nan pagina di Facebook, den cual nan a comparti e ultimo desaroyo tocante Carnaval 68.
Den e anuncion por lesa lo siguiente:
“S.M.A.C. Ta Informa:
Diaranson 14 dí Juli 2021 twt tin un reunion entre S.M.A.C. y Grupo nan. E punto di agenda twt Color Parade.
Un reunion den un ambiente agradabel unda a discutí diferente punto y unda tambe a sa di duna diferente splicacion, na final a yega na un consensus entre tur partido.
Loke a keda acorda entre tur partido:
*Temporada di Carnaval di Aruba 🇦🇼 ta cunsa Dia 11 di Nov y ta caba Diamars prome cu Diaranson di shinishi.
* Color Parade ta Diabierna 12 di November 2021.
* Champagne Carnival Group, TOB Carnival Group, Empire Carnival Group y Pink4life Carnival Group lo adopta un grupo di Mucha e demas grupo nan lo bai den un solo grupo pa recauda un start up funds pa por bai Carnaval 68 den 2022.
Na mes momento S .M.A.C. kier informa cu 11 di November lo presenta e apertura di e temporada di Aruba su Carnaval sigi pa Diabierna 12 di November pa e Color Parade, Diasabra 13 November S.M.A.C. Gala Mascarade Ball.
Nos di S.M.A.C. lo sigi informa pueblo después di cada reunion. Pa Pueblo ta bon informa di e celebracion cultural más grandi di nos Pais.”


text:
ORANJESTAD – E siman cu a pasa, presidente di ATIA Ronald van Trigt, hunto cu director di ATIA, Michelle de Groot, a reuni cu Prome Minister Mike Eman y colega Minister Richard Arends, encarga cu asuntonan economico di Pais Aruba. E reunion a bay den bon ambiente y a subraya un bes mas e necesidad pa gobierno tin un relacion sano y di respet mutuo cu gremionan tanto comercial, sindical of social.
Despues di e encuentro, Prome Minister Mike Eman a bisa cu ta “importante pa nos, cu institutonan y organisacionnan den nos comunidad, cu a traha hopi di cerca cu gobernacion di Pais Aruba, cu cada un den nan forma a asumi responsabilidad tambe pa futuro di Aruba. Y sigur, ATIA ta un di e institutonan den e proceso di e Dialogo Social cu nos a hiba caminda na momento cu nos a drenta gobernacion na 2009.” Sr. Eman a splica cu e tempo ey a haya e isla financieramente den un situacion sumamente dificil. Economia di Aruba tabata den recesion, Aruba su refineria tabata cera, turismo tabata abou, Banco Central a alerta e tempo ey cu e fondonan di pension tabata na rand di bancarota. E perspectivanan, segun Prome Minster ta splica, tabata sumamente negativo na 2009. “Nos a lora manga di camisa y cuminsa traha y nos a envolvi tur e gremionan den e proceso ey,” sr. Eman ta enfatisa.
E cooperacion conhunto di gobierno y gremionan a habri pa un plataforma pa discuti y dialoga riba temanan importante pa Aruba, su economia, finansas y siguridad entre otro. Sr. Eman: “Nos a logra mas di ocho acuerdo di Dialogo Social y semper den e proceso ey ATIA tabata un di e institutonan hopi constructivo cu ta bin cu idea cu ta yuda pensa, no unicamente riba e interes di esnan cu ta doño di trabou, pero tambe riba e interes general y con por pone tur e retonan di Pais Aruba den un contexto cu tur hende mester bay dilanti.”
Prome Minister Eman a bisa cu, “esey ta algo cu nos a aprecia. Mi mes a dirigi e reunionnan ey durante hopi dia, hopi anochinan largo, e encuentro di dialogo cu sindicato, cu gremionan comercial y cada bes na final nos tabata yega na acuerdonan cu despues a wordo ehecuta. Awe si bo wak bek riba tur e cambionan cu tin na Aruba, cu e fondonan di pension a wordo sigura, cu finansas a wordo stabilisa, cu economia ta creciendo, cu nos tin un refineria atrobe, cu turismo ta creciendo, cu nos a reparti e prosperidad di nos pais.”
Un logro importante cu a sali di Dialogo Social tabata relaciona cu prijs di awa y coriente. “Cu cooperacion cu institutonan comercial y sindical na momento cu nos a bin cu tarifanan nobo pa awa y luz, nos a logra nan apoyo tambe pa por a bin cu tarifanan caminda cu e prijs di awa a wordo reduci, pero parcialmente tambe pa subsidia e reduccion di prijs di coriente, tur esakinan tabata forma parti di e proceso di dialogo cu nos a hiba y esey a pone cu Aruba su politica y su gobernacion, no unicamente tabata tin e stabilidad di 1 gobierno y un coalicion cu no ta basa riba partido politico, pero un coalicion den comunidad, coalicion cu gremionan sindical, comercial, social hunto cu un gobierno cu tabata tin un fraccion di 12 y despues di 13 asiento den parlamento.”
E cooperacionnan aki a crea un stabilidad grandi, caminda cu bo tabata tin un gobierno cu un stabilidad grandi di sosten den parlamento, pero banda di esey tambe un aporte y un participacion hopi amplio den comunidad di e gremionan cu nos envolvi den henter e proceso. Y p’esey semper nos a aprecia e dialogo y nos a hay’e importante pa awe por a expresa na nan tambe cu nos a yega na terminacion di Gabinete II, cu nos a aprecia e contribucion cu ATIA a duna nos e tempo ey y esey ta locual nos lo expresa tambe na tur e otro gremionan comercial y sindical cu nos lo ta invitando den e dianan aki pa hiba e combersacion di analisis aki, pero tambe di gratitud na locual e organisacionnan aki a aporta na e progreso di Aruba durante e ultimo 8 añanan.”
Di su banda, mr. drs. Richard Arends, Minister di Economia di Comunicacion a splica cu “mi por bisa cu nos tabata tin un cooperacion hopi estrecho y hopi productivo. Pa loke ta trata e ultimo aña nos a logra haci hopi cos. Yena e bashi di informacion cu tabata existi den negoshinan, specialmente na e negoshinan chikito, empresarionan hoben, empresarionan nobo, pa guia nan, yuda nan wak kico ta e tur e rekisitonan cu bo tin mester pa ora di haci negoshi.” E minister encarga cu economia di Aruba a sigui splica cu tambe a cuminsa prepara e ‘roadmap’ pa modernisacion di Aruba su sistema di pago unda cu ATIA, como sector priva tin un rol hopi importante pa hunga aden. “E acceso na financiamento ta algo cu ATIA a bin ta trece dilanti ultimo añanan, te cu nos a logra aña 2016 trece e instituto Qredits aki na Aruba cu ta duna micro-financiamento y asina nos a pasa den hopi temanan, obviamente gradiciendo nan pa e cooperacion cu nan a brinda na gobierno, na e cooperacion cu nan a brinda na Gabinete Mike Eman, pero tambe na mi persona como minister di asuntonan economico.” Aunke cu despues di e gobernacion aki, sr. Arends lo ta den un otro funcion, e ta splica cu, “nos lo sigui tambe den e dialogo, sigui den un dialogo constructivo pa loke ta trata progreso di nos isla.”
Presidente di ATIA a splica cu nan semper ta cla pa asisti cualke gobierno y dia cualkier signatura, pasobra cu “comercio y bienestar di nos Pais ta bay man-den-man, ta cosnan cu bo no por ‘koppelnan’ los for di otro. Kiermen, nos mester tin un comunidad cu ta vibrante, cu ta saludabel, laga nos bisa, economicamente, pasobra sin esey economia no ta draai.”
Referiendo na e logronan di Dialogo Social, sr. Van Trigt a bisa cu, “naturalmente, pa gremio comercial, sigur, tabata importante pa nos por a vocifera nos opinionnan na un manera structura, cu nos por a haci esey specialmente durante e Dialogo Social. E Dialogo Social, tabata un plataforma hopi importante, na unda cu e vision y e promocion di cierto topiconan a wordo promovi. Y esey no semper kiermen cu bo ta promove tur loke ta importante pa comercio, pero bo ta pone e bandera di Aruba na cierto momento riba mesa pa bo promove loke ta miho pa Aruba.”


text:
ORANJESTAD, Aruba: Desde inicio di e proyecto di construccion y renobacion a mira esaki como e momento ideal y perfecto pa renoba y modernisa e cara y identidad di nos Hospital. Na 2005 Hospital a haci desvelo di e logo cu tur hende ya conoce como e logo di hospital. Y desde awo ta bisa ayo na e colornan blauw cla y greis y ta yama bon bini na un logo renoba, modernisa y colorido. E logo nobo tin e esencia di Hospital su pasado y alabes ta señala e direccion cu ta desea di bay den futuro.
Director Financiero di Hospital, sr. Theo de Kool tabata contento di por a mira cu hopi empleado di diferente funcion a yega na desvelo di e logo nobo. Desde ya algun aña Stichting Bloedbank Aruba y recientemente LAB HOH ta resorta bou di HOH y pues a incorpora nan esencia y color den loke awe nos ta yama e logo nobo di Hospital. E logo nobo ta ilustra e cooperacion entre e diferente instancianan aki pa asina brinda cuido di calidad y profesional na nos pashentnan.
Awor 2 aña despues di e trabounan di renobacion, a yega e momento pa duna nos Hospital un toke moderno, innovativo y trece algun color den dje. Manager di departamento di comunicacion y informacion di Hospital, Charlaine Alexander-Huntington a duna di conoce.
Diabierna mainta directiva di hospital a invita empleadonan pa asina nan por tabata presente na e desvelo di e logo nobo. A pasa un video unda cu e empleadonan por a admira esaki y na final tabata tin e palabranan “This is us” hunto cu e logo nobo. Esaki a sigui pa un aplauso grandi di tur empleado cu a demostra e union y alegria despues di a conoce e logo nobo. Pabien Hospital y pabien Aruba cu boso logo nobo y danki na tur cu a haci e momento special aki posibel.


text:
Tin diferente sorto di bestia cu ta poliniza matanan y flornan. Entre nan ta e parhanan, barbuletnan, ratonan di anochi y tambe abeha. Abeha ta esun di mas importante. E ta contribui cu 80% di produccion di nos cumindanan den un manera directo of indirecto.
Saliendo di e conocemento aki, Directie Natuur en Milieu (DNM) kier informa pueblo ariba e rol importante di abehanan y kico tur nos por haci pa preservacion.
Abehanan ta di sumo importancia y e ta e yabi pa naturalesa su existencia. Na gran parti di mundo abeha ta clasifica como e polinisador mas importante pa e matanan den naturalesa y pa un parti di cosechanan di nos fruta y berduranan.
En total tin casi 20,000 sorto di abeha y esun mas popular y conoci ta yama abeha di honing (honingbij). Ta cuida esakinan den casnan di abeha, esta un cashi traha pa hende. E abeha tin un rol indirecto cu ta contribui 30% den e cadena di produccion di cuminda pa hende. Por ehempel, bo por bisa cu si no tawata tin abeha e ora lo bo por ripara esaki den e seccion di berdura y fruta den bo supermercado. Pues, lo tin 30% menos disponibilidad.
Abeha no solamente tin e funcion di poliniza flornan, pero tambe e produccion di honing. Un abeha adulto ta tene su mes ocupa cu chupa nectar di flornan pa produccion di honing. Pero e pregunta ta keda dicon honing? Abehanan tin 4 necesidad pa sobrevivi y un di nan ta suficiente cuminda. P’esey nan ta traha honing. Asina p’e temporada di secura nan por tin suficiente cuminda. E 4 necesidadnan ta un clima apropia den e cas, suficiente cuminda, lugar adecua pa biba y dispone di materialnan adecua traha nan neishi.
Tin diferente factornan cu ta conduci na e reduccion di e cantidad di abehanan. Entre otro: bacterianan y parasitonan, uzo di quimiconan uza pa combati insectonan indesea pa hende, matanan cu a disparse y cu tin menos awendia door di rosamento. Pero mas tanto tin di haber cu un combinacion di e factornnan. P’esey lo ta deseabel pa nos tene cuenta cu e factornan menciona pa yuda e abahenan y proteha nan.
Na Aruba tin diferente hende ta cuida abehanan. E personan aki yama imker. Imker ta tene nan mes ocupa cu e produccion di honing di e abehanan y hopi biaha ta yama nan pa bin salba un cas cu a bira hogar di un cas di abeha. Tin programanan di preservacion manera “Adopt-a-beehive” di Cunucu Mondi Fierno na unda cu nan ta haci un yamada na famianan cu ta desea pone nan tereno disponibel pa realoca casnan di abeha ora ta necesario. Como recompensa bo ta bin na remarke pa haya parti di e produccion di honing. E organizacion tambe ta tuma donacion pa cu e causa bunita aki.
DNM kier gradici organisacionan cu tin programanan di incentivo manera esun aki. Asina nos por conserva locual ta importante pa nos naturalesa su sobrevivencia. A la vez ta haci un yamada na companianan encarga cu pesticida pa en vez di deshaci di casnan di abeha, haci un yamada pa resacata y realoca e casnan di abeha na un manera biologico y natural. Di e manera aki nos por tin un poblacion sano y suficiente pa produccion di fruta y berdura.
Potretnan ta cortesia di Stimaruba.
Remember: “You catch more bees with honey”


text:
Prenda di Filingrana
Seri di Herensia Kultural
Tokante orígen di e filingrana di Kòrsou opinionnan ta varia. Tin algun hende ta pensa ku ta inmigrantenan franses a introdusí e obra di man akí di hopi siglo bieu na Kòrsou. Esaki tin di ber ku e echo ku hopi di e hèrmèntnan ku e platénan tabata usa tin nòmber franses (filière, lingotier, mandrin). Pero ta asina ku tabata usa e hèrmèntnan akí tambe pa otro sorto di téknika di trabou di platé i no solamente pa traha filingrana. Ta posibel ademas ku e hèrmèntnan tin nòmber franses pa motibu ku ta for di Fransia tabata importá nan. Awendia e hèrmèntnan ta bini tambe for di Venezuela, Italia i Suisa.
Un di dos grupo ku posiblemente por a trese filingrana Kòrsou ta e hudiunan sefardí ku a hui (pa persekushon) for di Spaña i Portugal bini Kòrsou. Nan a bin establesé aki for di e di dos mitar di siglo 17. Mas tantu ainda ku Fransia, Spaña tabata un di e paisnan influyente riba tereno di obra di filingrana. Ta posibel ku ta e hudiunan ku moda a trese for di nan pais di orígen nan prendanan di filingrana Kòrsou, kaminda nan prendanan a bira un fuente di inspirashon pa kreashon di nos filingrana lokal. Pero di otro banda por mustra ku pa loke ta estilo tin tiki semehansa entre e filingrana spañó i esun di Kòrsou. Filingrana spañó ta formá di hilu so, miéntras e filingrana di Kòrsou ta konsistí di un kombinashon di hilu i motifnan apliká manera grein, tomatio i otro adornonan stampá. Pa loke ta paresido di e prenda e influensia di un terser grupo ta mas na su lugá: Inmigrantenan hulandes. Nan a bin establesé aki for di 1634 na Kòrsou. Pa loke ta estilo e prendanan di filingrana hulandes ta parse esunnan di Kòrsou mas ku tur e otronan. E prendanan akí no ta trahá di hilu solamente, sino tambe dòrná ku tur sorto di motif, esun mas frekuente ta e spiral doblá rònt ku meimei un grein. Komo variante di e motif akí Kòrsou konosé tambe ‘platío’, ku ta un spiral ku a bati pa hasié plat i ku ta apliká den kombinashon ku ‘tomatío’ i ‘grein’.
Aunke ta difísil pa fiha ku siguransa kon filingrana di Kòrsou a nase, ta evidente sí ku el a desaroyá un karakter sumamente original. Entre otro pa via ku e artistanan tabata kambia e detayenan segun nan smak. A traves di siglonan kasi no a bini kambio den e téknika di filingrana. A introdusí por sierto sí hèrmèntnan nobo pa aliviá e trabou pisá di trahamentu di hilu, pero e prinsipio básiko a keda meskos. Den mayoria di pais ta traha obra di filingrana tantu di oro komo di plata, dependiente di rikesa di e doño. Pero na Kòrsou semper hende a preferá oro, tambe hendenan di ménos rekurso. Oro, no solamente debí na e posishon sosial ku e metal presioso ta sugerí, sino tambe komo un sorto di seguro: den tempu di nesesidat ta poteká e prenda. Tin tur sorto i tamaño di prenda di filingrana. Pero esun ku ta broma na promé lugá ta e ‘Kurason di Kòrsou’ di oro, pa pasa den kadena, obra maestro di vários platé di Kòrsou ku a trah’é ku hopi dedikashon i pasenshi. Ta bisti e ‘Kurason di Kòrsou pasá den diferente modèl di kadena, entre nan esun tantu gustá ku yama ‘kadena china’. E kurason tin dos kara, un na kada banda. Tin biaha tur dos banda ta igual, pero tin biaha na un banda e obra ta mas habrí, esei ta ‘e banda kontentu’ i e otro banda un poko mas será, esei ta ‘e banda tristu’. E kurason akí ta esun mas kostoso di tur obra di filingrana i durante hopi aña ta muhénan di famianan pudiente so tabatin un prenda asina. Pero tin biaha ‘yaya’, e persona stimá ku tabata yaya yunan di e famianan pudiente tabata haña unu di regalo serka señora doño di kas komo rekonosementu pa tantu aña di servisio fiel na e famia.
E hendenan ku tabatin ménos moda por a permití nan e luho di kumpra e rench’i oreanan di oro sí. Esakinan ta eksistí den un gran variedat di modèl i kontrario na e ‘kurason’ tabata bisti nan tur ora, no solamente na okashonnan spesial. Ku yegada di e industria petrolero na 1915 situashon ekonómiko a drecha pa un gran parti di poblashon. Na mes tempu e rench’i oreanan tabata bira kada bes mas popular, tambe den e gremio sosial mas haltu di poblashon. Esaki a trese kuné ku awendia tur gremio ta bisti tantu e kurason komo e tantísimo diferente modèlnan di rench’i orea di oro.
Portrèt
‘Kurason di Kòrsou’ di oro, pa pasa den kadena, obra maestro di vários platé di Kòrsou. Aki ku kadena china.
(Kolekshon Fèchi Regales)
Fuentenan
– Lucille Berry-Haseth, Un Arte di Oro, Obra di Filingrana, Proyekto Edukativo 20 Aniversario Trinchera (Curaçao, 1995).
– Desirée Luckmann, A heart of gold, the filigree jewellery of Curaçao, den: Building up the future from the past, Zutphen, 1990.
Veranderend Curaçao, Stichting Libri Antilliani, 1999.
Fishi di platé, den: Lantèrnu no. 1 i 2, edishon no. 3, di desèmber 1985.
Teksto: Corine Havinga. Portret: Prince Victor


text:
Riba 29 di sèptèmber 2021 mundu ta opservá International Day of Awareness of Food Loss and Waste (Dia Internashonal di Konsientisashon tokante Dispidimentu di Kuminda).
Algun sifra.
Nashonnan Uní ta kalkulá ku tur aña un terser parti di tur kuminda ku keda produsí, esta 1.3 mil mión tòn ta desaparesé den kliko òf ta daña. E kosto di e desperdisio aki ta rònt di Naf 2.000.000.000.000 anualmente. E problema mas grandi ta ku ta trata di kuminda ku no a yega serka esnan ku tin mester.
Ademas, e impakto di desperdisio di kuminda riba nos medio ambiente ta otro prekupashon. Mas desperdisio kier men ku mas produkshon di kuminda ta nesesario kompará ku si no tabata dispidí. Esaki kier men mas uso di awa, tera ku ta nesesario i tambe, ménos ‘food security’. Kuminda ku putri ta kousa gasnan ku tin efekto negativo riba nos medio ambiente. I no papia mes di infestashon di sièrto animal i malesa.
Kousa prinsipal di desperdisio ta nos komportashon i atitut komo konsumidó pa ku kuminda. Nos porshonnan ta eksaherá, nos ta kumpra sin planifikashon. Mester bin kambio den esaki. Estudionan a demostrá ku kambionan chikí manera planifikashon di kiko ta kushiná i mester kumpra semanalmente ta redusí despidimentu. Tambe ta yuda un sistema di midi bo ingredientenan i un bon lugá pa wardanan pa evitá ku nan ta daña lihé.
Klaro ku tin mas kousa pa desperdisio. Falta di transporte efisiente, kordinashon den e kadena di produkshon, distribushon i benta. I mas ku nunka, falta un direkshon di gobernashon. Ta di spera ku den e komishon(nan) ku a lanta pa kambio di klima, e aspekto di desperdisio lo keda inkluí. Desperdisio di kuminda ta afektá nos saku, nos seguridat alimentisio, nos salú, polushon i medio ambiente.
Bo ke sa mas? Wak e siguiente ’link’:
https://fao.zoom.us/webinar/register/WN_gHCImF-QS52w1lYrAVWjQA
Dallas, Texas


text:
Inscripcion pa Landsexamen 2020 mavo/havo/vwo
Inscripcion pa landsexamen 2020 ta tuma lugar den e periodo di 2 di september pa 30 di september 2019. Entrante 2 di september 2019 e formulario pa inscribi ta obtenibel via e website di Departamento di Enseñansa Aruba www.ea.aw (bou di letter L di landsexamen).
Prome cu baha e formulario pa inscribi, por fabor lesa e “Informatiebrochure Landsexamen 2020”.
Entrega e formulario hunto cu copia di tur documento necesario (p.e. certificado , diploma y e listanan di cifra obteni cu firma oficial) y copia di un extracto di registro di Censo di Aruba na balie di Examenbureau, Belgiëstraat 2. Tambe mester entrega un copia di e prome pagina di e formulario di inscripcion yena como prueba cu a entrega e formulario di inscripcion.
Candidatonan cu ta cumpli cu tur regla di inscripcion y a pasa e “screening” ta wordo notifica pa pasa entrega un copia di e recibo di pago di por lo menos 1 materia (vak).
Si no entrega tur documento necesario of si e inscripcion drenta despues di dia 30 di september 2019, no ta procesa e inscripcion.